text:
KRALENDIJK – E kampionnan di Real Rincon djárason último den partido final pa Super Kopa den oranan di anochi den Stadion Antonio Trenidad na Rincon, a gana e Super Kopa despues di a gana di Estrellas ku skor di 4-1.
Na momentu ku e partido a parti na dos pa sosiegu, Real Rincon tabata dilanti 2-0 den e partido ku golnan di Jerson Agostien i Lacey Pauletta.
E di dos mitar Real Rincon ta anotá na dos okashon mas pa bai dilanti 4-0 den e partido, esaki ku golnan di Jerson Agostien ku a hinka su di dos gol di e partido i gol di Ilfred Piar.
Estrellas a sigui move i Roderick Serberie ta logra kòrta bentaha na 1-4, skor tambe ku e partido a finalisá kuné.
Ku e resultado aki Real Rincon ku ta kampion di e kampionato 2018-2019 di Boneiru, ta gana tambe e Super Kopa 2019.
Ta bon pa menshoná i aklará pa esnan ku no sa, e final pa Super Kopa e aña aki a bai entre e kampion di kampionato di FFB ku ta Real Rincon, i e ekipo ku a gana Kopa di Oro ku den e kaso aki ta e ekipo di Estrellas, loke a dun’é derecho pa hunga e final pa Super Kopa kontra Real Rincon.
MVP di e partido ta e hóben Marnix Eustachia di Real Rincon.
Na final di e partido e kordinadó di kampionato pa FFB ku ta sr. Patrick Mariana, a hasi entrega di e premionan ku ta e Super Cup i tambe premiashon pa Marnix Eustachia ku ta MVP di e partido pa SuperCup.
.


c: text/html

text:
Calabasstraat – Dialuna den oranan di mainta pasa di 11’or informacion a drenta cu na altura di YMCA tin un cas na candela.
Esaki a pone cu mesora patruyanan di Playa a bay e adres cu ta cay den Calabasstraat cu Olijfistraat.
Na yegada di polisnan berdad tawata tin huma saliendo, ya Brandweer tawata na caminda.
Na e sitio nos a scucha un bisiña cu ta esun cu a drenta den accion ora e la mira huma saliendo di e cas.
Momento cu e la drenta e cas e la tuma nota cu e candela tawata na e stoof.
Esaki tawata debi cu nan lo a sali y laga e stoof cendi causando e candela.
Por a mira cu e candela a cuminsa pega e bentana di palo cu ta cerca.
Polis na e sitio cu ayudo di un slang a basha esaki unda e candela tawata, net Brandweer a yega.
Brandweer na su turno a bay tira bista y a habri e cas pa ontlucht o sea pa e holor di huma y e huma mes por sali.
Slachtofferhulp tambe a wordo poni na altura di e incidente lamentabel aki.

robotstxt: allowed

filter: keep


text:
Cada biaha cu AVP kier defende su mal maneho, semper nan ta recori na pasado y compara nan maneho cu e maneho hiba pa gobiernonan di MEP. Sinembargo hechonan concreto ta mustra cu durante periodo di nan gobernacion nunca nan a mustra cierto excelencia y te hasta por bisa cu nan ta goberna den forma amateur.
A para desmantelacion na 1989
Pa e biaha aki partido MEP kier a bin cu e ehempel di e proceso pa yega na reapertura di e refineria Lago cu a cera na maart 1985. Despues cu Gabinete Henny Eman na 1988 a cuminsa corta e refineria na pida pida, na januari 1989 a bin un otro gobierno di MEP/PPA/ADN. Asina cu e gobierno aki a sinta, a para e desmantelacion di e refineria y a cuminsa cu e proceso pa duna contenido na e frase di ‘si tin 1% di posibilidad pa habri e refineria atrobe, mester explora esaki’.
Proceso pa yega na reapertura
Aki ta sigui cronologicamente e proceso pa yega na reapertura di e refineria por medio di Coastal Refinery door di Gabinete Oduber 1:
- 28 di maart 1989: Apenas un luna y mey despues di a drenta gobierno, ex-Prome Minister Nel Oduber a ricibi representantenan di Coastal Oil Co, kendenan a participa cu Coastal ta interesa pa reapertura di e refineria.
- April 1989: Inspectornan tecnico di Coastal Oil Co. a bin haci inspecionnan riba e refineria di Lago.
- 23 di juni 1989: A ser firma un ‘Letter of Intent’ cu aprobacion di Parlamento.
- 19 di oktober 1989: Parlamento di Aruba a aproba e contracto pa reapertura di e refineria Coastal cu Gabinete Oduber .
- 20 di april 1991: Oficialmente e reapertura di e refineria a bira realidad. Huma a cuminsa sali for di e pipanan y San Nicolas a mira un desaroyo sumamente positivo!
Pues resumiendo por conclui cu a dura solamente 1 aña y mey pa Gabinete Oduber logra e reapertura di e refineria, esta for di e firmamento di e contracto na October 1989 te e reapertura oficial na April 1991.
Compara MEP, compara AVP
Pero kico nos ta mira awe? Despues cu Valero a cera e refineria na November 2012, Gabinete Eman a logra firma un contracto cu CITGO/PDVSA, na juni 2016 na Venezuela. Sinembargo te ainda despues di 15 luna ningun hende por mira un desaroyo acelera pa cu rehabilitacion di e blender CITGO. Anto tur esaki teniendo na cuenta cu tempo Gabinete Oduber a trece Coastal Aruba, e refineria tabata den un estado hopi mas pio cu awe, ya cu hopi di e tankinan y instalacionnan a wordo corta caba e tempo ey.
Asina pueblo mes por mira cu un gobierno di MEP sin haci tanto buya, sin miles di pagina di contract firma, sin distribi tanto placa pa mercadeo, sin tanto viahe pa exterior, sin un batayon di abogado y experto den refineria, sin cantidad di fiesta dilanti porta di e refineria, toch a logra percura pa un reapertura den apenas 1 aña y mey, mientras cu awe nos tin un gobierno di AVP hunto cu CITGO te ainda no a logra bolter huma for di e pipanan di e refineria.


text:
Laga tur loke ta spera mi ta bunita
Laga tur locual cu mi encontra na caminda ta bunita
Laga tur locual cu mi laga atras keda bunita y
Laga esakinan termina den tur buniteza.
Cado Wever.
A fayece cristianamente:
Alfonso Fuenzalida Altamirando
Cariñosamente yama “Chile”
Na nomber di Pedro “Perucho” Gonçalves y famia, Roddy Perez y famia, Lucas Semeleer y famia ta invita tur conocir, amigo(a)nan y bisiñanan pa acto di despedida cual lo tuma lugar na Aurora Funeral Home diahuebs 7 di oktober 2021 di 9’or pa 11’or di mainta.
Alabes kier a gradici tur su ex coleganan di Bohama, Tina y ruman Maduro y famia y tur otro persona cu di un of otro forma a colabora pa haci esaki posibel.


text:
WILLEMSTAD – Fiskal Janssen a demandá un kastigu di prizon di 20 aña pa Renny Ocando Curiel. E kastigu di prizon menshoná ta kitando e periodo ku el a pasa den aresto preventivo. Enfin, un otro sospechoso Thaino Mathilda di 25 aña di edat i ku abogado mr. Prevo na su banda, ya durante tratamentu di e kaso últimamente, a keda konsiderá liber di e akusashonnan relashoná ku e asesinato di S. Quammie i R. Gomez Hermoso, pero mas ainda tambe liber di maltrato di S. de Lanoy.
E siguiente akusado den e asesinato dia 9 di febrüari 2019, tabata Igabriel Alberto di 40 aña di edat, kende ta envolví tambe den e asesinato kruel n’e nogoshi di pan “Libanesa” riba Caracasbaaiweg. Pero den e kaso aki Fiskal a hasi demandanan di sea 20 aña, sea 30 aña òf sea 10 ana di prizon dependé kiko Korte husga den algun otro kaso ku tambe Igabriel Alberto ta metí aden.
Hues señora mr G. Edelenbos diktando sentensia a konkluí ku e pruebanan di Ministerio Públiko no ta konvinsente i asina ei a duna un kastigu di solamente 12 luna di prizon na Renny Ocando Curiel, kitando e periodo ku el a pasa den aresto preventivo. Renny Ocando Curiel a bisa ku el a kore bai i no a tira, esei enbèrdat por a mira riba e vidio.
Pero 12 luna di prizon pa ta kómplise den e bendementu di arma di kandela, kitando e periodo ku el a pasa den aresto preventivo ta nifiká ku Renny Ocando Curiel por regresá su kas numa. Pa loke ta trata e hòmber Igabriel Alberto Hues mr G. Edelenbos a haña ku no tin sufisiente prueba ku e tabata presente na e sitio, komo ta a deklar’é liber.
A hasi uzo di testigunan anonimo D57 i F57 ku Hues finalmente no tabata masha bou di impreshon di esakinan su deklarashonnan.


text:
Pronóstiko di tempu pa Kòrsou i bisindario bálido te djasabra mainta 06:00 o.l., 12 di novèmber 2016.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 12 di novèmber 2016.
Kompilá: Djabièrnè 11 di novèmber 2016, 05:00 o.l. (09:00 UTC).
Tempu: Por lo general parsialmente nublá i ku lokalmente un òf mas áwaseru di durashon kòrtiku. Esaki ta prinsipalmente durante oranan di mainta
Temperatura máksimo lo alkansá 33°C. i temperatura mínimo 26̊C.
Solo ta sali 06:32 i ta baha 18:08 o.l.
Bientu: Por lo general for di direkshon ost i moderá; forsa 3 te 4 (12 te 30 km/ora, 7 te 16 nudo). Prinsipalmente den dia òf durante di áwaseru, de bes en kuando basta fuerte den ráfaga; forsa 5 (31 te 39 km/ora, 17 te 21 nudo).
Situashon general: Durante próksimo 24 ora algun nubia lo pasa de bes en kuando riba nos isla i un par di nan lo bira sufisiente diki pa generá algu di áwaseru riba parti di Kòrsou, espesialmente den oranan di mainta.
Kondishon di laman: Por lo general trankil ku altura di olanan di 1 meter (3 pia) òf ménos. Kosta nort ta bou di influensha di resake for di nort
Sistemanan signifikante di wer tropikal: Ningun.
Fenómeno spesial: Ningun.
Perspektiva te djadumingu mainta: Por lo general parsialmente nublá ku chèns pa algun áwaseru lokal.
Meteorólogo: Abraham.
E próksimo boletin di tempu lo wòrdu publiká djabièrnè 12:00 o.l. (16:00 UTC)


text:
Recientemente Team ArubaCanoe bou guia di coach Ulysses Matarozzi a competi na e competencia di OC-6 ( outrigger-canoe ) Nish Pombo Paddlefest na Miami Florida.
Team ArubaCanoe a consisti di 6 persona/ paddler :
1. Georgino Semeleer 2. Ulyses Matarozzi 3. Aristides Rodriguez 4. Matiias Bouroncle 5. Teddy Bouroncle y 6.“Kai” di e isla di Hawai cu a duna un extra support pa Team ArubaCanoe durante e competencia.
Den un clima cu a cambia na ultimo momento durante competencia cu hopi Biento, Aire Friw, Ola y Awasero e Team di ArubaCanoe a sa di sali na di 5 luga.
Durante e weekend di competencia na Nish Pombo Team ArubaCanoe ta gana tambe e medaya pa e Best Team !
Aruba Canoe ta train tur siman dilanti Governer’s Bay Beach pues si bo ta interesa pa train pasa y of tuma contacto via e Fb page Aruba Canoe Aloha.


text:
Geplaatst op 14 October 2020 dor di Ministerio Hustisia
WILLEMSTAD- Resientemente gerensia di prizòn, a tuma nota di un informashon ku ta sirkulá den medionan di komunikashon tokante di kuminda ku ta ser repartí na personanan indokumentá. A bin dilanti ku diariamente nan ta risibí pan ku awa tres biaha pa dia.
Gerensia ta desmentí e informashon aki. Diariamente tur kliente ta risibí kuminda tres biaha pa dia, esaki ta enserá desayuno, lùnch i kuminda di atardi.
E menú di dia di tur kliente ta ser resetá i revisá dor di dietista.
Ta tene kuenta ki sorto di pan e kliente por kome sea blanku, brùin òf pan sin salu, ta ofresé kuminda sin salu, i tambe ku ménos vèt i asta klientenan ku ta vegetariano. E menú por tin un variashon di galiña, piska, kuminda krioyo etcetera.
E dietista ta tene kuenta ku klientenan ku mester kome kuminda spesial. Komo ku kushina di prizòn ta den renobashon aktualmente, un servisio di catering sertifiká ta fasilitá kuminda pa tur kliente.
Nota: athunto un kopia di un menú di siman traha dor di dietista.


text:
KRALENDIJK – Fundashon Wega di Number Bonaire (FWNB), entrante promé di novèmber 2019 ta bai introdusí prosedura nobo pa kumpra number i paga premio. E kambionan akí ta pa kumpli ku eksigensianan ku Maduro & Curiel’s Bank Bonaire NV, ta imponé pa por sigui hasi negoshi via e banko akí. Ta trata di eksigensianan pa evitá labamentu di plaka i finansiamentu di terorismo.
Fundashon Wega di Number Bonaire (FWNB), e úniko organisashon na Boneiru ku tin pèrmit pa organisá wega di azar legalmente, tin komo meta prinsipal pa duna un kontribushon na komunidat ku e plaka ku esaki generá, pa medio di donashon na organisashonnan riba tereno di deporte, kultura enseñansa i karitativo. Ta trese e loteria riba merkado pa medio di 7 doño dipèrmitku tin 27 punto di benta den diferente bario na Boneiru.
Wega di azar ta trese riesgo grandi kuné pa loke ta trata labamentu di plaka i finansiamentu di terorismo. For di 2012 e islanan BES ta dispone di un lei pa evitá labamentu di plaka i finansiamentu di terorismo, e asina yamá “Wet ter voorkoming van witwassen en financieren van terrorisme BES (Wwft BES). Mirando ku FWNB ta un instansia di wega di azar, e ta kai bou di Wwft BES i e mester kumpli ku obligashonnan mara na e lei aki. Bankonan lokal tambe mester kumpli ku sierto eksigensianan internashonal.
Na komienso di e aña aki e doñonan di pèrmit a risibí un karta di Maduro & Curiel’s Bank Bonaire (MCB) den kua ta anunsiá nan, ku ta bai terminá e relashon bankario ku nan, mirando ku e ríesgo pa labamentu di plaka na e puntonan di benta ta hopi grandi.
Pa por kontinuá ku e relashon bankario ku MCB, banko a eksigí di FWNB tambe pa traha un plan den kua ta indiká kon FWNB ta bai evitá labamentu di plaka na e puntonan di benta. Ta yama esaki un ‘Compliance Program’, un programa di kumplimentu. Si esaki no sosodé FWNB tampoko lo por sigui hasi uso di e servisionan di MCB.
FWNB a laga traha un Compliance Programma.Aki den tin pará kiko FWNB ta bai hasi pa evitá labamentu di plaka na e puntonan di benta. FWNB a base di esaki ta haña su mes obligá di introdusí proseduranan nobo na kua e doñonan di pèrmit,bendedónan i klientenan mester tene nan mes.
Entrante promé di novèmber 2019 na momentu ku un kliente kumpra mas ku 400 dòler na number e bendedóta obligá di pidi e kliente pa identifiká su mes. No ta importá kon e kliente a kumpra number, sea ta riba un òf mas bòn.
No ta permití mas pa splet e suma ku e kliente ke kumpra na un kombinashon di 4, 3 òf 2 sifra riba diferente bòn. Na e puntonan di benta entrante promé di novèmber ta paga premio te ku 1000 dòler. Esaki ta pa evitá ku tin hopi plaka kèsh ta sirkulá na e puntonan di benta. Ta paga premionan ku ta surpasá e montante di 1000 dòler nakantor di FWNB. Ta paga premio pa medio di un chèk òfta depositáe suma riba kuenta di banko di e kliente ganadó. No ta skirbi ‘cheque aan toonder’. Tur kliente ku kobra 1000 dòleròf mas ta haña un prueba kuel a gana number.
FWNB ta konsehá e klientenan ku gana pa laga depositáe plaka di premio riba su kuenta di banko. Asina ta evitá gastunan adishonal ku bankonan ta kobra.
Orario pa kobra premio na FWNB ta djaluna entre 11or di mainta pa 4or di atardi. Di djamars pa djabièrnè 09.30 di mainta pa 4or di Atardi.
FWNB ta pidi tur su klientenan pa tuma bon nota di e kambionan aki. Na tur punto di bentatin foyeto i folder ku ta splika e proseduranan nobo.


text:
Barranquilla2018News
Competencia di Trios Damas a sigi na Cali
Kamilah, Thashaina y Jeadine a cuminsa nan partido
Despues cu Thashania Seraus a ricibi su medaya di Oro na Cali, e weganan di Trios a sigi na e Coliseo de Bolos.
Akinan e trio di Kamilah Dammers-Naddall, Thashaina Eliza Leandra Seraus hunto cu Jeadine Luidens a cuminsa cu nan partido.
E trio a logra un total di 3708, cual a laga nan na un di 6 puesto den e competencia. Despues di 3 evento, Thashaina ta liderando e ranking overal cu un total di 4184 pin.
Manjan e trio di caballeros lo tin nan competencia caminda cu Jonathan Bremo, Valentino Jacobs hunto cu Elias Halabi lo mira acion.


text:
Diasabra a tuma luga na Miami (FL) sorteo di “2021 Concacaf Woman Qualifiers”
Aruba a cai den grupo D hunto cu Panama, El Salvador, Barbados y Belize. Cada pais lo hunga cuatro wega, dos na cas y dos afo. Weganan ta tuma luga entre 24 cu 30 di november 2021 y entre 6 cu 12 di april 2022.
Schedule
Aruba v El Salvador
Barbados v Aruba
April 6-12 2022:
Belize v Aruba
Aruba v Panama
Facilidad
Pa november realisticamente no ta wak cu Compleho Deportivo Guillermo Prospero Trinidad lo ta cla pa un wega internacional. Cu esaki ta keda dos opcion Stadion Ergilio Hato, Curacao of IMG Academy, Bradenton, Florida.
No tin mucho informacion di kende ta seleccionadonan y ken lo forma parti di e staff.


text:
Parlamentario Xiomara Ruiz Maduro hunto cu colega Dangui Oduber a bishita Parkietenbos diabierna mainta pa asina tira un bista y comparti cu pueblo di Aruba e situacion deplorabel cu tin actualmente na Dump. A discuti cu gobierno a gasta 17 miyon florin pa pone e pipa nan pa EcoGas por cuminsa cu un proyecto nobo pa converti sushi den gas pero cu esaki tampoco a resulta anto pueblo di Aruba ainda no a haya un splicacion di esaki ainda, y aworaki a keda sin solucion mientras mantencion na dump keto bay ta sigui bay atras.
Sra. Maduro ta conta Bon Dia cu nan ta uzando rednan social pa por yega na informa hende cu kisas no sa exactamente kico tur ta pasando . “Hopi hende no ta wak noticia of lesa corant pa algun of otro motibo, pero hopi hende ta bay riba Facebook si ultimamente pa haya nan noticia. Aworaki cu Facebook tin e opcion pa bo bay ”Live”, nos a dicidi di probecha di esaki pa por ehempel bay cana den dump pa hende mira cu nan mesun wowo ta con malo e situacion ta eynan actualmente,” sra. Maduro ta comenta.
Sra. Maduro ta bisa cu hopi hende ta gusta e idea di bay ”Green” pero cu en berdad esaki no ta locual ta pasando actualmente na dump. “Mi tambe ta gusta e idea pa haci dump mas sostenibel y cambia e sistema na uno mas “Green,” pero locual cu gobierno ta haciendo aworaki no tin nada concreto. Na dump, a cuminsa cu un proyecto cual no tabata ta e solucion pa tur problema , pero si un bon solucion pa reduci e volumen di sushi. A boycott e proyecto aki den 2009 y e inversion di 28 Miyon florin ate para eynan, anto riba dje, Bouldin & Lawson a hiba gobierno di Aruba corte y manera mi a compronde, nan a bisa pa nan wak pa yega na un solucion na mesa paso eigenlijk Gobierno ta perdi den e parti akinan pasobra den momento cu Bouldin & Lawson mester a entrega e proyecto, nan a stroba nan di haci esaki pasobra nan tabata tin otro plan,” sra. Maduro ta bisa.
E plan di gobierno segun sra. Maduro tabata ta entre otro cu bo ta haya EcoGas cu ta bini anto kima e sushi pa converti esaki den gas anto e gas aki ta bay W.E.B. pero esaki tampoco no a resulta.
“Nos no tin nada den e momento nan aki mientras nos tin un dump bayendo atras den mantencion, si bo mira e proyecto cu tabata tin tempo di Bouldin & Lawson tabata consisti di entre otro cu despues lo por bin un ampliacion caminda cu ta bay over na kima e otro tipo di sushi nan, pero door cu e prome fase mes no a caba cun’e ta bira dificil pa sigui, pues aworaki nan no tin ningun solucion concreto pa e problema aki,” sra. Maduro ta bisa Bon Dia.
Mester inicia proyecto nacional di separacion di sushi
Sra. Maduro ta agrega cu mester crea un conscientisacion nacional ariba e importancia pa nos haci un reciclahe , y tambe pa nos traha un sistema pa separa e sushi mescos cu tin na Hulanda.
“Nos mester crea un consenshi ariba e necesidad di esaki pero tambe cu nos ta pone den practica caminda cu tin un plan nacional di reciclahe. Hunto cu esaki, e ora ey claramente bo mester di un dump cu ta funciona. Tin un proyecto di locual Aruba a paga 28 Miyon di florin pe caba, kemen eynan caba ta algo cu nos mester analisa como parti di solucion, anto un otro parti cu ami ta kere ta importante pa Aruba ta pa por ehempel tin ‘kringloopwinkels’. Sea ta algo cu gobierno ta haci e of algo priva, den todo caso, tin hopi sushi cu nos ta benta afo cu por haya un bida nobo,” sra. Maduro ta bisa.
Sra. Maduro ta agrega cu aworaki tin hopi hende ta benta cos afo cu otro hende por haci uzo di dje manera paña of cualkier forma di muebleria. “Te na mi conocemento, Aruba no tin un forma di “Kringloopwinkel” cu nos por haci uzo di dje caminda por hiba sushi cu ainda por wordo recicla. Esaki ta algo cu por duna sigur un bon resultado cual ta parti di e solucion di e problema aki di sushi na Aruba.”
Sra. Maduro ta agrega cu aworaki mes sr. Donny Rasmijn tin un proyecto pa pone un stop na locual ta saco di plastic na supermercado nan cual e ta bisa tambe ta un bon idea, y e ta forma parti di e solucion y paso nan cu mester tuma. Aunke cu ta bisa cu na Parkietenbos so ta permiti pa tira sushi, segun sra. Maduro, papiando cu e hende nan el a haya sa cu ta tirando sushi na Moko tambe. E ta splica cu ta rosa caminda y ta uza esaki pa tira sushi tambe aden. “E iniciativa cu sr. Donny Rasmijn ta tumando cu esaki ta realmente con nos por cuminsa traha pa ta un Aruba sostenibel, pero e manera cu nos ta bayendo awo ta totalmente incorecto y inaceptabel,” sra. Maduro a bisa.


text:
Kadena
Seri di Herensia Kultural
Entre 1637 i 1645 West-Indische Compagnie a transportá mas di 20.000 katibu di Afrika pa Brazil. Despues ku Hulanda a pèrdè Brazil na 1654, Kòrsou a bira e sentro mas importante di komèrsio di katibu. Na 1675 e isla a bira un haf liber ku un komèrsio di katibu habrí, kaminda komersiantenan di tur nashon por a bin kumpra prinsipalmente katibu. Pa hulandesnan e tempu mas floresiente di e komèrsio di katibu via Kòrsou tabata di 1685 te 1713. West-Indische Compagnie a konstruí un kampamentu será ku muraya rònt na plantashi Zuurzak pa e afrikanonan ku tabata yega Kòrsou i un kampamentu di reserva na Groot Sint Joris. Ei e katibunan, agotá despues di un biahe riba laman, kaminda hopi di nan tabata muri, por a kue forsa promé ku bolbe bende nan. Tin bisá ku e trato aki tabata mihó ku na e kolonia di plantashi na Sürnam. Na Kòrsou katibu tabata merkansia; mester a mantené nan den bon kondishon. E distinshon entre katibu i libertonan tabata ménos skèrpi; t’asina ku na Kòrsou tabata permití katibunan bisti sapatu. Sin embargo, hurídikamente mirá un katibu no tabata un persona, sino un opheto, ku tabata pertenesé na mobilario di un doño di kas. Testimonio di un katibu den bista di un blanku no tabatin balor, tabata prohibí pa un katibu kontraé matrimonio legalmente i hasta un katibu kende su doño dun’é su libertat, no tabata risibí derechonan sivil i estatal kompleto.
Maske katibunan na Kòrsou tabata prinsipalmente produkto di komèrsio i pues nan tabata ‘presioso’, tabata pone nan traha na e plantashinan i den saliñanan. Segun pader Paul Brenneker maltrato korporal, sla komo kastigu tabata kos di tur dia, meskos ku pena di morto òf mata un katibu tambe tabata kustumber. E forman, enkargá ku ehekushon di e kastigunan, tabata yama ‘bomba sutadó’. Mas duru ku sota ku taki di watapana, tabata esun ku bulpes, ku tabata habri kurpa di e katibu na sanger. Brenneker: “Pa e risibí sla tabata mara e katibu na un sorto di trapi, dos lata vèrtikal ku e otronan horizòntal, ku su brasa i pianan leu for di otro. Tin biaha tabata mar’é na un palu di mata.” Na e plantashi grandinan, djárason tabata e dia fast pa parti kastigu, ku tabata parti pareu ku e porshon di kuminda di siman. Tin biaha tabata pone e katibunan hopi dia largu den un pos hundu, sin awa. Algun di nan no tabata sali bibu eifó. Den e bario aktual Dominguito tabatin un pos asina pa e katibunan di Koraal Specht. Tabata pone muhénan na estado drumi bok’abou, ku nan barika den un buraku kobá, pa protehé e yu ku mester nase ainda. Riba vários plenchi òf flur pa bati maishi tin un buraku spesial asina sementá. Tabata mara katibu rebelde ku un ‘kadena’, na nan pia. Tur katibu tabatin na nan ènkel un bui, será ku un bout i un kandal. Tin biaha tabata mara katibu despues di trabou ku un kadena na muraya. Na Seru di Jacumén tin un pilá di dos meter i mei haltu kaminda tabata mara katibu pa suta nan.
Segun Oostindie entre 1492, e aña ku Colón a pone pia na tera di e islanan di Karibe i 1866, ora a entregá e delaster kargamentu na Cuba, mas o ménos un dies mion katibu afrikano a yega Mundu Nobo. Probablemente un kantidat komparabel a sukumbí den e krusadanan na Afrika, ora tabata kapturá e katibunan i durante e gueranan na Afrika, den e depósitonan na kosta afrikano kaminda nan tabata warda pa barka nan obligatoriamente i durante e pasashi di Afrika pa e otro banda di Atlántiko.
Fuentenan
Encyclopedie van de Nederlandse Antillen, Zutphen, 1985
Paul Brenneker, Sambumbu, Volkskunde van Curaçao, Aruba en Bonaire, Curaçao, Willemstad, 1969.
Gert Oostindie, Het paradijs overzee, de ‘Nederlandse’ Caraïben en Nederland, Amsterdam, 1997
Portrèt:
Tabata mara katibu rebelde ku un ‘kadena’ na nan pia. Tur katibu tabatin na nan ènkel un bui, será ku un bout i un kandal. Kolekshon Nationaal Archeologisch Antropologisch Museum.


text:
Oranjesatad-
Durante e campeonato nacional mas importante di Merca den e deporte di landamento sincroniza, cu a tuma lugar na e ciudad Oro Valley, Arizona, dos atleta di Aruba a logra bai cu e titulo máximo: medayanan di oro pa Anouk Eman y Kyra Hoevertsz! Anouk Eman a gana oro den e evento di dueto técnico den e categoría “senior”, mientras cu Kyra a logra dos medaya di oro den e categoría “junior”, tanto den evento equipo, como pa e equipo combo.
Tur atleta den e deporte di synchro ta prepara henter aña pa e evento aki, cu ta e culminación di lunanan di entrenamento intensivo. Solamente e mihornan ta participa na e campeonato nacional. Pa medio di campeonatonan clasificatorio cu ta tuma lugar prome, cada atleta mester logra e derecho di participa na e Campeonato Nacional, yama oficialmente e “U.S. National Synchronized Swimming Championships”.
Manera ta conoci, Aruba tin dos atleta di nivel halto den e deporte di landamento sincronisa cu ta biba, studie y entrena na Merca y cu durante e aña escolar ta competi pa nan Universidad of Club.
Anouk Eman ta entrena y compiti cu e equipo di Lindenwood University pa 4 aña caba. Na 2013 Anouk y su compañera di dueto a marca historia, ganando pa prome biaha a gana e medaya di oro durante e Campeonato Nacional. E aña aki, Anouk a ripiti e titulo máximo aki y a titulo di Campeon Nacional di Merca den e evento di Dueto Tecnico. Hunto cu e atleta Mary Killman, Anouk a interpreta un tremendo dueto riba un mix di musica Caribense y cu nan a yama “Aruban Fiesta”. E publico a guste y e jueznan tambe, dunando nan e puntuación mas halto di e competencia!
Kyra Hoevertsz a participa cu su club “Walnut Creek Aquanuts” den e categoria Juniors. Kyra mester a competi prome den e parti tecnico esta e “figuranan tecnico”, caminda e mester a enfrenta no menos cu 168 otro competidor. Na final Kyra a termina na di 8 lugar, pa cua ela ricibi un ribbon.
Kyra su siguiente evento tabata e equipo, hunto cu 7 otro compañera di su club. E equipo di Walnut Creek Aquanuts a drenta e ronda final na segundo lugar, net tras di nan eterno rivalnan di Santa Claa Aquamaids, pero den e finalnan nan a presenta nan rutina asina bon, cu nan a sa di logra puntuacionnan mas halto, terminando pues na prome lugar y ganando e medaya di oro!
Pa Kyra tabata tin mas evento riba e programa. Riba e ultimo dia di e competencia, Kyra a participa den e evento “Combo”, cu ta un rutina masha creativo cu ta combina tur e eventonan di e deporte den uno. Solo, dueto, y tur landador hunto den varios combinación ta hasi e equipo “combo” hopi gusta pa publico. Ta landa e equipo “combo” cu 10 atleta, pero tin hopi libertad den e coreografia. Cu un rutina cu a expresa “aliens”, e equipo di Walnut Creek a logra sali na promer lugar, ganando asina otro medaya mas di oro pa Kyra.
Mirando atras AZB ta hopi orguyoso di e dos atletanan di Aruba cu den e grandinan di Merca ta logra gana medayanan di oro!
Pa Kyra y Anouk e temporada escolar y pa nan club na Merca a termina y awor nan ta bai prepara nan mes pa bai landa un dueto hunto, pa representa Aruba na competencianan internacional. Na luna di Juni nan lo participa na e campeonato “Swiss Open” na Montreux, Suisa. Despues, na luna di juli, nan lo participa na e “U.S. Open”, na Nevada, Merca y na luna di augustus nan lo participa na e “UANA/Pan American Championships”, cu lo tuma lugar na Riverside, California, Merca. Tur e competencianan aki ta pa prepara e dueto di Anouk y Kyra pa e Weganan Centro Americano y del Caribe, cu lo tuma lugar na Veracruz, Mexico, na luna di November 2014. Eynan Anouk y Kyra mester busca nan clasificacion pa por participa na e Weganan Panamericano di 2015, cu ta bai tuma lugar na Toronto, Canada.
Hopi exito na Anouk y Kyra y un palabra di pabien pa e resultadonan cu nan a logra.


text: WILLEMSTAD — Direktiva di Vesta kier informá tur coach i miembronan di deporte lo siguiente. For di awe tur coach por inskribí nan mes pa por partisipá na e klínika di Real Madrid. Despues di inskripshon 8 coach lo ser selektá pa partisipá na e klínika i 1 coach lo tin e previlegio pa bai Real Madrid. Fechanan riba kual e entrevista lo tuma lugá ta Djabièrnè 25 di janüari 2019 di 5’or pa 8’or pm. Djasabra 26 di janüari 2019 di 09:00 te ku 12:00 pm. Pa por inskribí bo mes, bo por manda un koreo elektróniko na: trainer@


text:
Un unidat tékniko prosedente di Hulanda di Forsanan Real di Ehérsito ta ehersé durante e periodo benidero ehersisionan tantu na Aruba, Kòrsou i Sint Maarten. Awe e ekiponan grandi ku ta regardá esaki ta yega Kòrsou via transporte marítimo. E ehersisio, titulá ‘Caribbean Engineer’, ta kuminsá riba 27 di sèptèmber i ta dura kuater siman.
E unidat, ‘101 Geniebataljon’, ta konsistí di tékniko/ingenieronan ku diferente ekspertisio. Nan ta militar i tambe spesialistanan riba tereno di konstrukshon. E periodo benidero nan ta ehekutá un programa ku, di un banda ta konsistí di diferente treinen militar (entre otro na Wacawa i Parke Nashonal Arikok), i di otro banda nan ta bai kuminsá ku múltiple tarea di konstrukshon pa diferente entidat, entre otro pa Defensa mes.
Di e forma ei e ekspertonan den konstrukshon, enkargá pa Carmabi ta bai kuminsá den e área di naturalesa na Sint Joris (Kòrsou) ku un brùg pa peaton na un krusada di awa chikitu. Na Parke Nashonal Arikok na Aruba e militarnan ta sostené entre otro un proyekto di sostenibilidat di ‘Kite Power’, kaminda ta bai hasi un tèst, pa generá energia pa medio di un fli grandi. Diferente servisio ta nesesario pa esaki.
Tambe pa Defensa mes e unidat di ekspertonan ta bai kuminsá traha. Asina na Kazèrne di Marina na Saveneta ta bai konstruí un kas pa praktiká ehersisionan di ‘desempeñonan den áreanan urbano’.
Treinen den sirkunstanshanan klimatológiko desafiante
Pa e unidat ku ta bini for di Hulanda, e ehersisio na Aruba, Kòrsou i Sint Maarten tin un balor agregá amplio. E sirkunstanshanan klimatológiko den Region Karibe ta komparabel ku e sirkunstanshanan den hopi áreanan di mishon. Pa e motibu ei e ehersisio aki ta duna e ofisialnan di ehérsito e chèns pa por trein den sirkunstanshanan similar.
E unidat ta konsistí di mas ku 150 militar ku ta repartí i ubiká riba e tres islanan. Pa e trabounan di konstrukshon tin 40 vehíkulo militar pa konstrukshon ku a keda mandá via transporte marítimo pa Kòrsou i Aruba. E barku a yega awe den haf di Willemstad. Un parti di e vehíkulonan ta keda deskargá einan, i despues e barku ta sigui nabegá direkshon Oranjestad na Aruba. Un parti chikitu di e unidat ta sigui un programa di ehersisio na Sint Maarten. E ehersisio ‘Caribbean Engineer’ ta dura te ku dia 22 di òktober.
COVID-19
Tur e militarnan ku ta biaha i ta drenta pais, adelantá (no mas ku 48 ora) a keda di tèst negativo pa COVID-19 i ta kompletamente bakuná. E unidat ta sigui ku e instrukshonnan ku ta bálido na Aruba, Kòrsou i Sint Maarten


text:
Parlamento di Aruba tin e tarea di controla gobierno (ministernan), y tin un funcion co-legislativo. Dos instrumento cu parlamentarionan tin pa eherce nan tareanan, ta e derecho di entrega amienda y mocion.
Amienda
Por medio di un amienda, Parlamento por trece cambio den un concepto di ley. Por trata di un concepto di ley cu Gobierno (ministernan) a presenta, of un concepto di ley cu a sali for di Parlamento mes. Pa un amienda wordo aproba, un mayoria den Parlamento mester vota na fabor di e amienda.
Un amienda por cambia algo hopi simpel den un concepto di ley, y tambe por percura pa cambionan impactante. Por ehempel, por cambia nomber di un ley, por kita cierto articulo for di un ley, y por añadi articulonan nobo. E ta un instrumento cu hopi ‘peso’ huridico, considerando cu e ta duna parlamentarionan e posibilidad di trece un cambio den legislacion presenta door di Gobierno. Dependiendo di con compleho un cambio ta, un amienda por rekeri basta exactitud den su formulacion pa cumpli cu rekisitonan pa skirbi un bon ley. Den practica ta normal cu parlamentarionan ta consulta cu minister y huristanan prome cu presenta e amienda den Parlamento pa votacion. Tambe ta posibel cu un minister mes ta percura pa e cambio cu parlamentarionan kier logra cu un amienda, haciendo e amienda ‘innecesario’.
Mocion
Por medio di un mocion, (un mayoria den) Parlamento por expresa un deseo, opinion of punto di bista. Pa un mocion wordo aproba, un mayoria den Parlamento mester vota na fabor di e mocion. Riba su mes, un mocion no tin mucho ‘peso’ huridico. Parlamento por urgi Gobierno pa haci (of no haci) algo, pero e mocion no ta obliga Gobierno pa cumpli. Ta keda na (un mayoria den) Parlamento pa, cu tempo, sea tolera cu un minister no ta cumpli, of exigi cumplimento. E ultimo opcion aki ta posibel ora (un mayoria den) Parlamento realmente asumi nan funcion di ta ‘hefe’ di Gobierno, cual entre otro ta refleha den e poder di Parlamento pa pone un minister entrega su retiro pa medio di un mocion di desconfianza (cu si tin un caracter obligatorio).
Parlamento por urgi Gobierno pa haci (of no haci) algo, pero e mocion no ta obliga Gobierno pa cumpli.”
A pesar di no tin un caracter obligatorio, e derecho di entrega mocion ta un instrumento valido pa Parlamento expresa su mes y influencia gobernacion. A lo menos, si haci uso di e instrumento aki manera mester ta.
Wega politico
Mocionnan ta relativamente facil pa skirbi y ta wordo entrega frecuentemente. Banda di e uso legitimo, hopi wega politico ta wordo hunga cu mocion.
Forsa oponente pa ‘demostra’ si e ta pro of contra
Un parlamentario por entrega un mocion no cu e meta pa cambia algo den gobernacion, pero pa ‘forsa’ oponentenan politico pa ‘demostra’ si nan ta na fabor di algo of no. Parlamentarionan cu no kier vota riba un mocion por sali for di sala di Parlamento, cual tambe por demostra unda un politico ta para riba e tema en cuestion.
Mocion manipulativo
Mocionnan por wordo formula na un manera strategico pa pone un oponente politico vota contra, pa despues por sali reclama cu e oponente a vota contra.
Ehempel simplifica:
Partido ABC y partido XYZ ambos ta na fabor pa crea un fondo pa yuda mucha den necesidad. E fraccion di partido ABC ta formula un mocion pa urgi Gobierno pa crea un fondo pa mucha den necesidad. Den e mocion, fraccion ABC ta inclui e siguiente frase: “Considerando cu e Gobierno anterior [di signatura XYZ] a neglicia e bienestar di mucha y a crea problemanan grave pa mucha, ta urgi Gobierno pa dentro di tres luna crea un fondo cu e meta pa sigura un miho porvenir pa mucha na Aruba.”
Mocionnan por wordo formula na un manera strategico pa pone un oponente politico vota contra, pa despues por sali reclama cu ela vota contra.”
Fraccion ABC sa cu fraccion XYZ ta na fabor di e fondo, pero lo vota contra e mocion paso sino fraccion XYZ ta "admiti" y "confirma" cu nan partido “a neglicia e bienestar di mucha y a crea problemanan grave pa mucha.” Pues fraccion ABC su meta ta, pa pone fraccion XYZ vota contra un mocion pa creacion di un fondo pa mucha, door di inclui e frase en cuestion.
Despues cu fraccion XYZ vota contra, fraccion ABC ta reclama partido XYZ den prensa, bisando cu partido XYZ ta contra creacion di un fondo pa mucha, y ta sinberguensa, etc., etc. Partido ABC sa cu mayoria hende no lo lesa e mocion of no lo sa e contexto di e mocion, y asina ta ‘get away’ cu manipula hopi hende, incluyendo un gran parti di su propio sostenedornan.
Scapegoat pa minister
Un otro wega cu por wordo hunga cu mocion, ta cu un minister ta pone un parlamentario (di su partido) entrega un mocion cu ta urgi Gobierno (e mesun minister) pa haci algo cu e minister kier haci. Asina e minister, por medio di parlamentarionan, ta crea un ‘grondslag’ pa bay haci loke e kier a haci caba, usando e mocion como argumento y hustificacion. Esaki ta un ‘triki’ cu un minister por usa pa hustifica algo controversial, basicamente usando un mocion di Parlamento como ‘scapegoat’.
Esaki ta un ‘triki’ cu un minister por usa pa hustifica algo controversial, basicamente usando un mocion di Parlamento como ‘scapegoat’.”
Desvia atencion
Un ultimo ehempel di (mal) uso di e instrumento di entrega mocion, ta ora un parlamentario den prensa y riba medio social exagera e significacion di mocionnan cu ela entrega, pa facilmente ‘score’ serca votadonan y desvia atencion for di otro aspectonan di su trabou cu kisas e no a haci manera debe ser. Pues ta reduci un mocion na un instrumento pa ‘core campaña’ y ‘score’ politicamente, embes di usa e instrumento cu e meta pa influencia gobernacion na bienestar di pais Aruba.
Asina tin mas wega cu sa wordo hunga especialmente cu mocion, y menos cu amienda. Pero tene na cuenta cu esaki no semper ta e caso. Tambe tin mocionnan cu ta wordo entrega cu no tin e meta di haci wega y ‘score’ politicamente, pero ta sirbi e interes di Pueblo manera mester ta.
Ta bon pa ta consciente y tuma tempo pa lesa mocionnan, compronde e contexto y scucha e argumentonan tras di e votacion, sea pro of contra, di parlamentarionan di diferente partido.
BonPaSa.com | Carlos Guiamo


text:
Mitonan Tokante Meditashon Trasendental
No ta trata di kontròl di mente òf disiplina mental.
Meditashon Trasendental ta fundamentalmente diferente for di otro formanan di meditashon. E no ta kontròl di mente òf disiplina mental; e no ta konsentrashon òf filosofia oriental. E no ta trata di purba di ta konsiente. Bo no tin ku kontrolá bo respirashon òf múskulonan. Bo no tin ku ni purba di relahá. Bo ta siña un téknika ku ta fasilitá un proseso kompletamente natural – un abilidat ku ta inskribí den naturalesa dje mente. Esaki yama trasendé.
E ta fasil pa praktiká i disfrutá
Meditashon Trasendental no ta eksigí esfuerso intelektual. Tur hende por praktik'é – hasta mucha. Ora bo ta meditá, bo ta sinta komodamente ku wowo será, den silensio, sin nesesidat pa tuma niun postura difisil. Tur kos ku bo mester sa nos ta splika durante e kurso.
Sin konflikto di interes
Meditashon Trasendental ta un téknika simpel ku ta yuda relahá, ta aliviá strès i ta duna energia físiko i mental. E práktika no ta den konflikto ku niun kreensia eksistente, religion òf di otro manera. E téknika ta partikularmente apropiá pa un forma di bida oksidental okupá, moderno. De fakto mas okupá nos bira, mas importante ta bira pa nos tuma tempu pa sosegá di un manera apropiá.
TM Improves the Brain's Executive Functioning -8 mins
Dr Alarik Arenander, Center for Brain, Consciousness and Cognition
Benefisio di meditá


text:
11 – 2018 – Re fructifero entre Minister Oduber y KvK
Oranjestad – Recientemente Comision di ROP di Camara di Comercio y Industria di Aruba (KvK) a tene un re cu Minister di Infrastructura y Medio Ambiente, sr. Otmar E. Oduber, caminda a elabora riba diferente punto pa sigui desaroya e ROP (Ruimtelijk Ontwikkelingsplan) y su regulacion (ROPv).
Durante e re a intercambia varios punto cu ta di importancia pa desaroyo di Aruba y su economia. Minister Oduber a indica cu e ta comparti e importancia di un ROP y ta bay traha duro pa por tin e ROPv finalisa durante 2018. A indica cu agricultura tambe ta un sector cu tin su atencion y lo sigui observa su desaroyo pa e yega na bira un pilar economico mas importante pa nos pais. Asina tambe kier stimula e desaroyo di ‘green houses’ y e cultivacion di productonan via hydroponics of otro metodonan inovativo. Tambe lo pone mas atencion pa e proteccion di area berde pa proteha nos naturalesa. E legislacion di medio ambiente tambe ta wordo considera importante den e ROP y ROPv.
E proposicion pa e tereno di APA ta pa e por brinda oportunidad pa e empresario local y ta atractivo pa e por sigui wordo desaroya comercialmente y por bira un atraccion di entretenimiento pa turismo caminda por construi casnan pa local brindando servicio di calidad halto.
A trece dilanti e preocupacion di e escasez di vivienda cu por wordo otorga y e cantidad grandi di peticion pa tereno cu a drenta. Tin alrededor di 12.000 peticion pa tereno y tin un escasez registra di 2.500 casnan social cu mester wordo construi. E proceso di otorga permiso pa construccion lo tin cu mehora y lo percura pa e permiso por ser otorga den 5 pa 6 siman. Unabes cu esaki ta otorga e propiedad mester haya su distribucion di awa instala y cashi di coriente conecta na e red.
Gobierno semper ta informa pueblo encuanto e infrastructura y e funcion di e rotondenan. E acceso pa drenta y sali na cierto puntonan riba e Watty Vos Boulevard tin cu keda of bin. Pa stimula e experencia cultural lo trece incentivanan pa architectura diseña den estilo caribense.
Un punto hopi importante ta e situacion cu maneho di sushi actual y e dump na Parkietenbos. Minister Oduber a indica cu mester bin cu un solucion rapido mirando e risico grandi cu esaki ta bin cune pa salud en general. E pueblo mester wordo concientisa riba e impacto cu esaki tin riba nos salud. Gasnan toxico procedente di dump ta peligroso y mester purba minimalisa e risiconan di enfermedadnan ya cu esaki ta afecta tur hende. Na final nos tur: Gobierno, pueblo y comercio hunto lo mester paga e consecuencia financiero.
KvK ta hopi satisfecho cu e atencion cu Minister Oduber a duna na e puntonan treci dilanti y KvK di su banda ta dispuesto pa contribui pa logra esakinan. Na final di e re a stipula un fecha pa un siguiente encuentro cu lo tuma luga durante e segundo siman di april. Durante e siguiente encuentro lo repasa riba e topiconan di e re aki, entre otro maneho di tereno, dump di Parkietenbos, ROP y ROPv, tereno di APA cu enfoke riba local, seguridad di rotondenan, medio ambiente y architectura cu caracteristica local.
Aruba, 9 di maart 2018
Camara di Comercio y Industria (KvK)


text:
BONEIRU — Durante e fin di siman ku ta tras di lomba ey (19-21 Mei, 2017), e ekipo fuerte di dam di Kòrsou representá pa MF. Clifton Agata, MF. Carló Lorevíl, Sylvio Blijden, Antonio Marquita, Eugene Ignacia, ta titulá kampion indiskutibel di e torneo di dam ABC (Aruba, Bonaire i Curaçao).
Kòrsou 14 Punto Boneiru 7 Punto Aruba 3 Punto.
Den e sekshon di hóben (nan) bao di 16 aña Kòrsou ta terminá na di tres lugá.
- Virginio Cecilia (Bon) 3
- Angel Reinoso (Aru) 2
- Gabriel Maduro ((Cur) 1
Hungado nan ku mas a destaka individualmente tabata:
- Anthonio Marquita (Cur) 8 punto
- Richinelle Anthony (Bon) 7 punto
- MF Clifton Agata (Cur) 6 Punto
Referee (nan) di e torneo tabata e Referí Internashonal Sr. Hensley Rondei di Kòrsou i Sr. Boy Goeloe di Boneiru.
Federashon di Dam Kòrsou kièr a gradisí Federashon di Dam Boneiru pa un torneo Bon organisá! Otro aña Kòrsou lo ta sede di e torneo di ABC den e di 2 siman di Mei 2018.
Federashon di Dam Kòrsou ta kumpli su di 50 aniversario dia 29 Juni 2017.
En konekshon ku esaki FDK ta organisando diferente aktividat kompletamente GRÁTIS pa henter e komunidat di Kòrsou, por partisipá i sera konosí ku e deporte di dam i TUR su BENEFISIO (nan) pa tantu e hóben i e adulto di mas aserka.
Algun aktividat ku tabata tin kaba i lo bai tin ta lo siguiente:
- 1e Siman di Dam na BNK,
- Ban Topa Dam den Bo Bario,
- “Drop In and Play” (den Sentro di Cuidat),
- Kurso(nan) di dam Grátis un bes pa siman (FDOK),
- Kurso Grátis pa nos Grandinan di Kasnan di Ansiano (esaki ta kuminsá Mei 26 – Habaai),
- Kampionato di dam pa skol(nan)/(Schooldammen Sep- Nov),
- 1e Kampionato Internashonal COC, 25juni – Jul 2, 2017 ku hungadónan Internashonal etc.., i mas.
Otro Aña, Kòrsou pa via di FDK lo ta sede di e di 20th Kampionato PanAmerikano i e di 3e Youth PanAmerikano Festival di dam; tur dos ku mas ku 20 Pais di America di Juni 24 – Jul 4, 2018.
Esaki sigur lo ta un bon exposure pa Kòrsou Kompleto i ta spera ku FDK por konta ku e sosten di Kòrsou pa por hasi tur e 3 Kampionatonan International aki un éksito total otro ana.
Pa mas informashon por bishitá nos Website: www.fedakor.com , email(nan): secretary@fedakor.com, y sekfdk@gmail.com, of whatsapp nos na 599 9 (527) 8604.


text:
Rekompensa pa informashon tokante kaso di asesinato.
KOMUNIKADO DI PRENSA 220 / 2019
6 yüni 2019
Rekompensa pa informashon tokante kaso di asesinato.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Polis ta yama komunidat danki pa e aporte risibí te na e momentonan akí, riba e kaso aki
bou menshoná. Nos no a risibí e tep di oro ainda. E investigashon ta kontinuando. E
sospechoso lo mester ta un hòmber ku kabei rasta.
“Komunikado di prensa 179/2019” Polis ke rekordá boso ku relashoná ku e kaso di
asesinato ku a tuma lugá djaluna dia promé di yanüari 2018, alrededor di 00.40’or,
riba e lugá di stashoná outo di ántes “Veneto Casino Beach Resort”, situá riba Pater
Eeuwensweg, ta pidiendo yudansa di komunidat.
Riba e dia en kestion e hòmber Tayler Zuhayr de Lima, nasé na Kòrsou dia promé di
yanüari 1998 a bin pèrdè su bida, debí na tirunan ku el a risibí for di arma di
kandela. (Komunikado di prensa 003/2018).
Polis ta hasiendo lo maksimo pa por yega na solushon di e kaso. E rekompensa di
dies mil florin antiano ku Ministerio Públiko a pone disponibel pa esun ku por duna
e tep ku por hiba na klaridat i solushon di e kaso di asesinato aki ta ketu bai na vigor.
Abo ku por a tende, mira òf sa di kualke informashon, pasa esaki pa polis.”
Pa duna tep riba e kaso aki, por yama e number anónimo di polis 108.
Kuerpo Polisial i Ministerio Públiko ta konta riba yudansa di komunidat pa por solushoná
e kaso aki tambe.


text:
KOMUNIKADO DI KUERPO POLISIAL KÒRSOU Entrada hudisial ku tres detenshon.
KOMUNIKADO DI KUERPO POLISIAL KÒRSOU
272 / 2017
25 yüli 2017
Entrada hudisial ku tres detenshon.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 25 di yüli 2017, alrededor di 16.30 or, Departamento di Reshèrshi (VVC)
konhuntamente ku e Tim di Mantenshon di Rio Canario a tene un entrada hudisial na un kas
den Zuid Abrahams. E entrada hudisial ta den kuadro di un investigashon di ladronisia den
kas kometé dia 4 di yüli último den área di Abrahams. Durante di e investigashon na e adrès
menshoná, a haña i konfiská entre otro;
Algun artíkulo probablemente prosedente di e ladronisia menshoná;
Un kantidat di hash, mariwana i algun píldora probablemente XTC.
Relashoná ku esaki polis a detené tres sospechoso. Ta trata di un hende muhe i dos hende
hòmber:
R.R.M. di 26 aña di edat;
W.J.M.v.U di 62 aña di edat i
e hende muhé D.N.J. di 29 aña di edat, tur tres nasé na Kòrsou.
A presentá e sospechosonan dilanti un fiskal ouksiliar.


text:
Poder di kompra pa habitantenan di Hulanda Karibense a subi na 2019 kompará ku na 2018. Poder atkisitivo a mehorá prinsipalmente debí na e oumento di salario, kompensashon finansiero pa yu, suèldu mínimo i ònderstant. Na Sint Eustatius i Saba, e poblashon a mira un oumento ku un promedio di 4,9 porshento kompará ku 2018, na Boneiru esaki tabata 3,9 porshento. E personanan ku ta haña ònderstant i personanan den famia di un mayor so a benefisiá mas tantu. CBS ta informá tokante esaki a base di su sifranan nobo. Di 2012 pa 2017, e promedio di poder di kompra a oumentá anualmente na Hulanda Karibense. Na 2018, e nivel promedio di preis na Boneiru i Saba a oumentá mas ku e entradanan, kual a okashoná un kaida den e poder di kompra. Na 2019, a tuma algun paso pa mehorá e supsistensha, kual a pone ku personanan riba tur e tres isla a bai dilanti den poder di kompra. Por ehèmpel, e redukshon di kontribushonnan di dunadó Di trabou pa ku seguro di trahadó a krea espasio pa un oumento di salario. Tambe a oumentá e suèldo mínimo i ònderstant. E poder di kompra promedio di famia ku entrada prinsipalmente di labor a mehorá ku 4.8 porshento na Sint Eustatius. Un kambio di e promedio di poder di kompra di 4.8 porshento na 2019 ta enserá ku pa mitar di e personanan konserní, nan forsa di kompra a oumentá ku 4.8 porshento o mas i e otro mitar ménos. Pa famia ku entrada prinsipalmente di ònderstant, Boneiru ta e isla ku a ekspereshá e oumento di mas haltu den poder di kompra, esta ku un 7.2 porshento. Un di kada sinku famia a bai atras den forsa di kompra.
Mayoria adelanto di poder di kompra ta serka famianan ku tin yu Riba e tres islanan, e poder di kompra a mehorá den promedio na tur tipo di kas di famia. Komo resultado di e oumento di kompensashon di yu, e poder di kompra a subi, prinsipalmente serka personanan den kas di famia ku yunan menór di edat. E oumento tabata mas haltu serka personanan den kas di famia ku solamente un mayor. Aki e poder di kompra a subi ku 8.2 porshento, 7.4 porshento i 9.4 porshento, respektivamente, na Boneiru, Sint Eustatius i Saba. E poder di kompra a baha den ménos ku un di kada tres personanan den kas di famian ku solamente un mayor.
Hóbennan a benefisiá mas tantu E poder di kompra a subi pa tur grupo di edat riba e tres islanan. Pa personanan te ku 40 aña, e poder di kompra a oumentá ku 4.8 porshento, 5.9 porshento i un 7.0 porshento, respektivamente, pa Boneiru, Sint Eustatius i Saba. E personanan aki te ainda ta trahando riba nan karera profeshonal. Den e kas di famia ku nan ta forma parti di dje, tambe hopi bes tin mucha. E personanan aki a benefisiá di e oumento di salario I e oumento den kompensashon di yu.
Un oumento mas grandi den poder di kompra a ser eksperenshá dor di esnan ku entradanan mas abou na Boneiru E poder di kompra a oumentá den tur grupo di entrada na 2019. Na Boneiru i Sint Eustatius, e promedio di poder di kompra a mehorá mas tantu pa personanan den kas di famia den e kategoría di entradanan mas abou, respektivamente ku 7.0 porshento i 5.4 porshento. Na Sint Eustatius, e poder di kompra a subi pa personanan den kas di famia den e kategoría di entrada di mas haltu ku 5.3 porshento.
Fuente
StatLine – Caribisch Nederland; koopkrachtontwikkeling personen in particuliere
huishoudens
Splikashon Desaroyo di poder di kompra E desaroyo di poder di kompra di un persona ta ser kalkulá komo e kambio den porsentahe di aña riba aña di e entrada standarisá disponibel pa kada kas i ahustá pa e kambio di preis. E kambionan den porsentahe aki ta ser kalifiká di mas abou pa mas haltu, i e balor medial – sea e balor promedio òf balor medial – ku ta ekspresá den e kambio di poder di kompra di e sup-populashon relevante. E poder atkisitivo (dinámiko) por kambia dor di vários motibu. Por ehèmpel, entrada ta kambia dor di un oumento di salario, promoshon, aseptá (otro) trabou i bahamentu ku penshun. Tambe kambionan den e komposishon di famia (un yu ta bai foi kas, parehanan ta separá) ta kondusí na un kambio den entrada. Tur e kambionan aki ta ser tené na kuenta den e desaroyo dinámiko di e poder di kompra. Gruponan di Entrada E promedio di entrada disponibel standarisá pa kas, pa kada persona, ta ser kalkulá basá riba e añanan 2018 i 2019. E klasifikashon di e gruponan di entrada ta basá riba e promedionan basá riba añanan 2018 i 2019. Por lo tantu, ta hasi un korekshon pa regreshon na e promedio. E gruponan di entrada ta ser determiná pa kada isla. Mehoria den supsistensha Na 2019, e Ministerio di Asuntunan Sosial i Empleo (SZW) a inisiá un redukshon struktural den e kontribushonnan di dunadó di trabou pa seguro di trahadónan. Esaki ta
pèrmití dunadó di trabou oumentá salarionan sin mester oumentá nan gastunan di salario. Na 2019, e kontribushonnan a baha di 18.3 porshento pa 13.4 porshento. Dependiendo di e kontribushonnan di e dunadó di trabou relashoná ku prima di penshun, esaki ta enserá un oumento di salario di entre 3.4 i 4.4 porshento. E salario mínimo a subi ku 5 porshento i e benefisionan di ònderstant, AOV i AWW a subi ku 5 porshento, ademas di e indeksashon anual na 2019 Oumento di kompensashon pa yu Na 2019, e kompensashon a ser oumentá ku mas di 50 porshento. Na Boneiru, e suma mensual pa kada yu a oumentá di $ 40 a $ 62. Na Sint Eustatius i Saba, e suma di $ 42 a ser oumentá pa $ 64 mensual pa kada yu
Post Views:
10


text:
Ex Prome Minister Nelson Orlando Oduber:
“Ami no a pidi bo pa awe mi ta Hulandes, ta abo a bin colonisa mi y hinca mi cu yen di promesa den Reino Hulandes”
“Muri hamber numa, boso no ta Hulandes mas den Reino y coy Statuut bentele den prullemand. Si boso no kier muri hamber acepta mi condicionnan, manera nan ta of dobla pa semper!” Un mentalidad cu “amigonan” asina bo no mester di ningun enemigo. Segun mi esaki ta comienso di e fin di Reino Hulandes. Nos a biba caba, pero e generacion hoben lo bay saboria ken ta e Hulandesnan como abusador ora nan so tin di bisa. Nan no ta tolera pa bo contradeci nan cu argumento! Nan ta bira dictador, abusador di mas grandi cu tin. Nan a haci’e na Indonesia, Nieuw Guinea, Surnam caba y awe ta cu nos.
No trata mi como stranhero den Reino
Ami no a pidi bo pa awe mi ta Hulandes, ta abo a bin colonisa mi y hinca mi cu yen di promesa den Reino Hulandes. Ta abo a bin cu e ley cu mi ta automaticamente Hulandes. Mi no a nace na Merca y no a biba ey pa por tin un otro nacionalidad. Abo a duna mi e nacionalidad cu mi ta te awe, esta nacionalidad Hulandes. No trata mi como stranhero den Reino Hulandes, unda bo ta tratando refugiadonan mihor cu nos mes of bisa mi pa nos bay pa caba. Bo ta duna nan placa, cas, paga educacion pa nan y ta pone miyones di Euro pa yuda nan sin cu nan ta Hulandes! Ningun penado lo pena pa largo y warda november cu tin eleccion na Merca y mi sa con nan ta pensa di e region aki. Boso historia como pais colonisador ta esun mas tristo den mundo.
Sak abao y keda ey bao
Cu e 2 Rijkswetnan 3 Hulandes ta tuma pais Aruba, gobierno, parlamento, tur su empresanan estatal plus ta bay determina kico lo pasa cu nos economia, sea nos ta bay corta aloe, coba oro of bay tira pisca pa purba biba. Segun Hulanda pa fia nos placa esaki ta e condicionnan di “sak abao y keda ey bao“. Cu e 2 Rijkswetnan aki a caba cu e “Adios y te despues, pais Aruba”. Nan ta pone parlamento, gobierno y tur su empresanan estatal den man di 3 Hulandes cu ta bay “guia“ y determina nos futuro economico, unda sea ta bay corta aloe of ta bay tira pisca. E politica di sak abao, wanta y keda ey bao. Cu e 2 Rijkswetnan aki Aruba ta bira di 3 Hulandes cu ta pone gobierno, parlamento y tur su empresanan estatal un banda, unda nan ta bay dicidi kico ta pasa cu nos economia, ken tin cu bay cera etc.
Un West Indische Compagnie nobo
E wega aki ta peor cu “Mens erger je niet“. “Terug naar 1922, Nederland en onderhorigheden in de West“. Ta un cuestion di un mentalidad robes y abusador. Danki AVP pa e Mega debe di mas cu 6 biyon florin y awor bo a yuda manda nos pio cu e 12-8 di 1950, tempo cu ainda nos a keda cu un tiki “zelfbestuur“ cu e Interim-regeling y cu un Gobierno Insular cu poco poder. Awor boso a yuda Hulanda cu e situacion di bay cu “saco y tur e cangreunan”. Era di catibo y Shon lo haci su introduccion atrobe. “Ja Baas, Nee Baas, alles goed, doe maar wat ge wilt”. Ta abo so ta dicidi toch! Bo no kier acepta ni tolera participacion. Knops, pasa bisa e decolonisatie commissie“ di United Nations cu boso mester cuminsa raporta atrobe mescos cu promer cu 1954 cu boso tin colonianan den e situacion aki, danki na e Corona Virus! Een nieuwe West Indische Compagnie! Kolonie Nieuwe Stijl in een ander jasje.


text:
WILLEMSTAD – “Nan ta hende masha eksepshonal, pero ku un pasado miserabel i p’esei nan tin un sierto komportashon. Den e sinku lunanan ku nos programa ta dura mi ta mira hóben ku tiki konfiansa, ku hopi tristesa i doló, prosperá i hari”, Anton van den Berg ta konta. E ta hefe di Training di SVT, Trayekto di Formashon Sosial, ku ministerio di Enseñansa a ekipá i finansá pa yuda hóben ku poko oportunidat i un pasado lastimá drecha nan bida.
Ministerio ta selektá hòmber hóben pa partisipá na e trayekto. Tambe ta parti foyeto den barionan pober. E éksito di e enfoke ta plama di mes. “SVT su propaganda ta un boka bisa otro,” Van den Berg ta bisa, “tin hopi mama ta yama nos pasobra nan ke pa nan yu hòmber partisipá.
SVT ta eksistí for di 2011. For di e tempu ei, dependé di e aña i despues di un selekshon pisá, entre 34 pa 66 mucha hòmber a kuminsá na e trayekto. E porsentahe ku ta kaba e trayekto ku éksito ta entre 59 i 84 porshento. Esun ku na kabamentu por bisti e barèt, ta kla pa bai skol bèk, buska trabou of sigui pa e edukashon pa bira milisiano.
E aña aki 36 hóben a kuminsá e trayekto. “Esaki ke men ku mester traha 36 plan di edukashon pasobra kada hóben tin otro problema di komportashon. Ta un grupo di indivíduo, mester traha trabou na midí”, Van de Berg ta bisa. “Aworó nan por ta orguyoso di e barèt ku nan ta risibí na kabamentu, pasobra no ta tur hende por.”
Mihó futuro
Alberto i Hart tin diesnuebe aña i nan ta den na di tres siman. Nan tur dos a bini di nan mes boluntat ku speransa riba un mihó futuro. Hart a biba algun aña na Hulanda ma e tabata keda tras na skol. Únabes ku el a yega Kòrsou bèk el a bai karga tabla na un kompania ku ta bende produkto di konstrukshon. Sobra di atardi e tabata sinta na snèk. “Na kas no tabata agradabel ke men mi tabata bai ‘chino’. Mi no ke karga tabla sobra di mi bida, ke men p’esei mi t’aki. Na final mi ke bai milisia di Kòrsou.”
Alberto ta spera di bai skol bèk despues di SVT. “Ultimo tempu e tabata kue djap aki aya, sin un bista kla di su futuro. E ta un mucha hòmber ketu, pero e ta hopi envolví. Bo ta mira ku tin be e tin problema ku e otro mucha hòmbernan ku no ke tende”, bakmeester Henriquez ta bisa. “Pasobra ta un proseso di grupo, tin be e tin ku paga pa e mal komportashon di otro hende.” E maneho tin kontakto diariamente ku e trahadonan sosial pa por registrá e komportashon di e hóbennan minusiosamente. Segun tempu pasa ta krese un sintimentu di responsabilidat den e grupo i e hóbennan ta koregí otro.
Eskalashon
Tin be kos ta eskalá, manera siman pasá. Un hóben di e grupo a provoká e bakmeester, pero seguidamente henter e grupo a batie mal batí. Un otro hóben no por a dil ku e kantidat di obligashon i a hui di e tereno. Van den Berg: “Den un kaso asina nos ta bai buska nan, pasobra nan ta kai bou di nos responsabilidat. Pero un hóben ku a hui djabièrnè, djaluna tabata na porta atrobe di su propio boluntat. Nan ta realisá ku kisas esaki ta nan úniko chèns. Aki tin hende ku tin fe den nan i ku ta siña nan bira independiente.
Lesa tambe parti 1: SVT por laga un shouru bira korporal
Outor: Anneke Polak


text:
Pronóstiko di tempu pa Kòrsou i bisindario bálido te djadumingu mainta 06:00 o.l., 22 di mart 2020.
Pronóstiko
Pronóstiko di tempu pa Kòrsou i bisindario bálido te djadumingu mainta 06:00 o.l., 22 di mart 2020.
Kompilá: djasabra 21 di mart 2020, 05:00 o.l. (09:00 UTC).
Tempu: Parsialmente te hopi nublá ku algun áwaseru lokal.
Temperatura máksimo lo alkansá 30ºC i temperatura mínimo 24ºC.
Solo ta sali 06:39 i ta baha 18:47 o.l.
Bientu: For di direkshonnan entre ost i nortost i por lo general moderá; forsa 3 te 4 (12 te 30 km/ora, 7 te 16 nudo). Prinsipalmente den áwaseru, ráfaga de bes en kuando basta fuerte te posiblemente fuerte; forsa 5 te 6 (31 te 50 km/ora, 17 te 27 nudo).
Situashon general: Kondishon atmosfériko lo keda faborabel pa nubianan kapas pa produsí áwaseru sigui pasa riba nos region durante di wikènt. Pa e motibu aki ta antisipá áwaseru riba diferente parti di nos isla i su alrededor.
Kondishon di laman: Moderá ku altura di olanan entre 0.5 i 1.5 meter (2 pa 5 pia). E olanan di mas haltu lo ta serka di e kostanan na nort.
Fenómeno spesial: Ningun.
Perspektiva te djaluna mainta: Por lo general parsialmente nublá ku chens pa algun áwaseru.
Meteorólogo: Rombley.


text:
Selebrashon Dia di Bandera na Muizenberg
Primeamente e rekordido den tròli ku a pasa dor di tur hanci di Muizenberg i kaminda Wim van Lamoen komo guia a duna un splikashon amplio di kon e bario aki a nase na final di añan 48 49 i for di unda tur su habitantenan a bini. Mi a fokùs siguientemente na pruf e ambiente di esanan ku a bin pa ofresee algu i esnan a bin pa kombersá i topa ku nan bisiñanan di bario o amigunan ku tabata frekenta e bario aki. Un momento di TOPA OTRO.
Pesei mi reportahe fotográfiko ta konsentrá riba HENDE . Grandi i chikí ku a topa otro i a gosa di otro su presensia sin importá kiko ta tin riba e programa musikal ku de fakto tabata bon hinká den otro.
I m’a para ketu na nan homenahe na nan baluartenan di bario i e forma on organisadornan a envolvé tur e gruponan étinko asina visibel den bario di muizenberg i suffisant di antes, grupo chinés, portugu´s , yu di Kòrsou etc.


text:
Willemstad, 11 di Mart 2021 – ‘Solushon ta kuminsá na un bon edukashon’, i asina mi ke introdusí mi mes na kada un lesadó. Mi nòmber ta Steven “Pucho” La Nooy, mi tin 33 aña di edat. Mi mayornan ta di e dushi bario Boka Sami i mi mes a lanta den e bario di Brievengat. For di mucha chikí mi a lanta ku e pashon i ambishon pa un Kòrsou fuerte, próspero i pa krea oportunidat pa kada un habitante ku ta biba na Kòrsou. Ku eksperensia den e area sosial, un bon edukashon ku mi a risibí di mi mayornan i ku e konosementu i sabiduria di Dios Su Palabra, huntu ku Partido VISHON mi ke bai fokus i hasi lo máksimo pa e grupo ku tambe meresé un di dos chèns.
Ku mi 12 aña mi a bai Hulanda i desaroyá mi mes komo persona mas tantu posibel, pa regresá Kòrsou bèk na e momentu ku mi ta bon ekipá. I awor ta e momentu ku Dios a uní mi ku VISHON. Mi mes a laborá na Hulanda pa 6 aña den un funshon finansiero i despues a deskrubí ku mi ke ta mas serka di e HENDE. Ta p’esei mi a skohe pa sigui e estudio ‘Sociaal Maatschappelijk Dienstverlener’. Mi a haña e oportunidat pa laborá den e parti di resosialisashon i forma (èks-) detenidonan pa por haña un di dos chèns bèk den komunidat. Pa e hobennan i adultonan aki tambe lo yega e dia ku nan ta bai partisipá bèk den komunidat. Esaki mester bai di un forma edukativo i ku un plan fuerte pa evitá mas ku ta posibel pa nan bolbe kometé un akto kastigabel.
E punto ku mas lo sòru pa eliminá kriminalidat i laga kada un sinti ku nan ta kontribuí i forma parti di e komunidat, ta pa tur hende tin un partisipashon aun mas na Kòrsou. Mi ta di opinion ku trahadó sosial mester hunga un rol mas profundo serka e personanan aki, pa via di un trayekto intensivo i edukativo forma i duna nan bèk e disiplina ku norma i balor. Mi ta sigur tambe ku hopi hoben i adulto ku awor aki ta sintando un kastigu ta pa e falta di mal maneho ku gobièrnunan tin ta hiba sin un salida pa kasnan di famia. Esaki ta trese ku’né, ku pa falta di trabou, entrada of oportunidatnan a hiba e personanan aki na un otro solushon ku no ta e solushon korekto pa tog nan por a mantené nan famia. Pa duna e grupo aki i e futuro hobennan e solushon real, partido VISHON a traha riba un plan fuerte ku por duna nan un mihó perspektiva.
Mester bai forma i disipliná e hobennan i adultonan abase di kursonan dediká riba kon pa funshoná komo homber i muhenan balente i independiente. Por ehèmpel kon pa traha CV, buska trabou, regla nan budget di sèn i kon pa respetá i balorá otro. Mester enfoká hopi riba kursonan ku lo bai yuda nan ku un fishi ora nan drenta bèk den komunidat. Tin hopi trabou ku por wòrdu ehersé kaba pa detenidonan ku ahinda ta den prizon, pero ku ya kaba por yuda prepará nan na e momentu di regresá bèk den komunidat. Trabounan manera; kòki, arte kultural, argikultura, peska, konstrukshon, mantenshon, produkshon i mekániko. I pa ta sigur ku nan por bai kontribuí i partisipá bèk den komunidat, mester kuminsá enfoká riba e parti mental, huntu ku trahadó sosial ku por sòru pa e detenidonan por drenta bek den sosiedat i lo ta un ehèmpel pa nos hobennan aki ‘fó ku ta e futuro di mañan.
“Tur hende meresé un di dos chèns. Inverti den eduká, forma i guia nos (èks-)detenidonan ku e fundeshi ku ta konstití di disiplina, norma i balor lo hasi nan sigur i forma nan den un ambiente positivo ku siguransha ku nan tambe tin balor i un futuro riba nos dushi Kòrsou”, asina Steven “Pucho” La Nooy, kandidato riba lista di VISHON ta opiná.


text:
“Mi tin tur confiansa cu Integridad ta den bon man y semper mi lo tey pa yuda”
Durante e periodo di gobernacion di Gabinete Wever-Croes I, Prome Minister Evelyn Wever-Croes tabata tin e cartera di Integridad bou di su encargo. Un cartera cu pa Prome Minister tabata di hopi importancia mirando cu integridad tabata un punto cardinal den e plan di gobernacion. Prome Minister, durante su periodo como Minister di Integridad a traha riba e fundeshi cu Aruba mester pa construi e edificio di integridad. A traves di Bureau Integriteit Aruba a logra construi e departamento aki cu awe ta un realidad.
Prome Minister tambe a traha conhuntamente cu Stichthing Deugdelijkheid Bestuur Aruba riba un National Integrity Scan pa yega na un nul-meting riba e tereno di integridad. E scan aki ta den e fase final y pronto lo wordo presenta na comunidad.
Otro aspecto importante cu Premier Wever-Croes a aporta na dje ta Corporate Governance na unda a yega na diferente palabracion den cuadro di bon gobernacion di nos companianan estatal.
Integridad lo sigui ta importante den e proximo gobernacion di Gabinete Wever-Croes II na unda cu lo sigui construi riba e fundeshi cu ya a wordo crea. Pa Prome Minister e traspaso di e cartera aki ta crea emocionnan mixto mirando tur e esfuerso cu el a pone den e cartera aki. Señor Ursell Arends lo bira e proximo minister cu lo carga e cartera aki y lo sigui construi riba e fundeshi cu a wordo crea durante e 4 añanan di Gabinete Wever-Croes I.
“Awe a toca e momento pa traspasa e cartera di Integridad pa sr. Ursell Arends kende ta e minister nobo cu lo ta bay ta encarga cu ne. Manera mi a indica anteriormente e cartera di integridad semper tabata manera un baby pa mi y ta poco dificil pa lag’e bay. Pero mi tin tur confiansa cu e lo ta den bon man y semper mi lo tey pa yuda. Integridad lo sigui hunga un rol primordial den cada ministerio di Gabinete Wever-Croes II,” Prome Minister Evelyn Wever-Croes a finalisa bisando.


text:
Prèis di berdura y fruta ta sigui subi
No tin muchu kambio riba e tabla di posishon di e proyekto komparashon di prèis. Warehouse ta keda esun di mas barata y Beyond minimarket, un toko di bario, esun di mas karu. Sí por nota ku e diferenshanan den prèis di e supermerkadonan poko poko ta birando mas chikí. Si den luna di ougustus 2018 e diferensha entre esun mas karu y esun mas barata tabata 40%, den luna di yüli 2019 esaki a baha te ku 27%.
Apesar di esei tòg ta keda eksistí diferenshanan grandi di prèis ku ta inèksplikabel. Por ehèmpel: un saku di té marka Lipton ta kosta na Rincon City 5 sèn y na Jia Xing y Zung Kong 10 sèn. Dos biaha mas karu. Papa marka Quaker na Rincon City y Liang Xiang ta kosta $ 8,00 pa kilo. Na Zung Kong y New World esaki ta 27% mas karu. Konsumidónan ku no ta preokupá pa marka di un produkto ta sali muchu mas barata. E papa di mas barata no ta kosta mas ku $ 2.00 pa kilo na van den Tweel y Warehouse.
Ku otro palabra, e konsumidó konsiente di prèis, por spar hopi. Ku e proyekto di komparashon di prèis aki, Unkobon y Fundashon Tienda pa Konsumidó kier konsientisá e konsumidó aki na Boneiru kon presupuestá y gasta menos pa produktonan básiko. Den e proyekto aki Unkobon y FtpKB taq traha huntu ku EZK, RCN y Sage BV.
Riba e website www.Unkobon.org e konsumidó por mira e resultado di e komparashon di prèis y tambe un bista total di tur e prèisnan y tambe informashon di e supermerkadonan ku ta partisipá. Riba e “spreadsheet” por mira detaye di tur e prèisnan. Tambe por mira mesora na kua supermerkado e produkto di e makutu básiko ta mas kombiniente.


text:
ORANJESTAD – Lider di MEP Evelyn Wever-Croes den prensa abolbe enfatisa riba e manipulacionan di Mike Eman. El’a referi na un carta di Gobernador den cual Gobernador ta mustra Gobierno con nan por sali di e problemanan mas urgente pa por fia placa.
Tur hende sa cu nos pais ta na borde di bancarota causa pa e mal maneho di Mike Eman. No tin placa mas den nos pais, y Gobierno tin problema pa paga gastonan di diesel y gasolin pa e autonan di gobierno. Gobierno no ta pagando APFA locual cu e ta retene di ambtenaarnan.
Gobierno no ta pagando e huurnan di edificio na SOGA.
Pa colmo no ta pagando AZV tampoco manera mester ta.
Y e placa cu mester a bai na e fondo di turismo tampoco a wordo paga, cu a causa cu Minister di turismo Otmar Oduber a menasa Juan David Yrausquin cu hib’e corte.
Y durante e crisis aki, Gobierno no por fia placa pasobra Gobernador no a firma e presupuesto. Mike Eman, Baba Herde, Juan David Yrausquin y mas politico di AVP tur a cuminsa un campanja baho pa desacredita Gobernador. Awor ta sali na cla cu Gobernador ya desde mas di 10 dia pasa a mustra gobierno ki caminda pa cana pa atende cu e urgencianan di nos pais. Pero Mike Eman a hala e conseho ey un banda y a dicidi cu e no ta worry cun’e. E siman aki nan a saca e carta ey y kier hasi manera cos cu ta awo Gobernador a core manda e carta ey, djis pa sigi desacredita Gobernador.
Ta resulta cu e carta ta manda mas di 10 dia pasa, y Mike Eman sosteni pa prensa cumpra di gobierno ta insisti riba e campanja pa desacredita Gobernador.
Lider di MEP Evelyn Wever-Croes a bisa enfaticamente cu e simple hecho cu Mike Eman no a hasi caso di e carta, pero a sigi busca confrontacion cu Hulanda ta condenable, casi criminal.
“Ki dia MIke Eman ta bira honesto cu nos pueblo, ki dia MIke Eman ta bin splica pueblo kiko ela hasi cu nos pais? Tanten cu e no ta honesto, tanten cu e no asumi su responsabilidad ni culpabilidad, e no por saca nos pais di e crisis aki tampoco”, lider di MEP a finalisa bisando.


text:
Informa trahado
Como dunado di trabou ta importante pa abo por duna bo trahadonan informacion corecto tocante e pensioen cu nan ta acumula na APFA. Abo, como dunado di trabou, por cierto, ta e persona di contacto pa bo trahadonan tocante e condicionnan di trabou.
APFA cu gusto ta yuda bo mas miho posibel, pa bo cumpli cu bo tarea di informa. Ta p’esey bo ta haya riba e paginanan aki un foyeto pa bo trahadonan, entre otro un version popular di NPR 2014. Si abo y bo trahadonan ta desea esaki, un consulent di APFA por bin na bo organisacion pa un reunion informativo.
Pa haci esaki tuma contacto cu nos via e formulario di contacto.


text:
Nada
Mantoux of Tuberculine (PPD) test
Descripcion
Mantoux ta un test di cuero pa control riba immunidad contra di Tuberculosis. E test aki ta pa keurmento medico y contacto di riesgo.
Unda pa pidi'e? / Mas informacion na
Servicio pa Combati Malesa Contagioso (Dienst Besmettelijke Ziekten)
Kico mi tin di hiba cu mi?
Cuanto e ta costa?
- Pa keurmento medico: Awg. 15,-;
- Pa risico di contacto: gratis.
Cuanto tempo ta dura pa hay'e?
Ta haci e test solamente riba dialuna y diamars. Ta analisa e test dentro di tres dia.


text: KRALENDIJK – Radio Live 99.9 FM a papia ku Frensel Janga di direktorado di inspekshon i mantenshon di lei. E kombersashon tabata relashoná ku e problema di tiramentu di sushi na sitio prohibí. Janga: ”Bèrdat e situashon di tiramentu di sushi a bolbe lanta kabes manera ta bisa. Siman pasá nos tabata pabou di e área di Plantashi Aruba, un sitio ku tabata hopi sushi i a limpia e sitio limpi limpi aña pasá. Sinembargo a bolbe tira sushi na e sitio. Ta di lamentá ku nos hendenan ta deshasí di sushi riba tereno prohibí. Tin mas sitio ku e hendenan ta tira shushi riba e isla, entre otro material di konstrukshon i sushi di kas. Di nos parti nos ta trata pa kore i kontrolá diferente área, sinembargo e hendenan ku ta deshasí di sushi ilegal ta tira sushi den mondi despues di e momentu ku ta kontrolá, atardi lat i anochi. Mester sinta huntu ku e gruponan ku ta kontrolá pa asina forma un tim mas amplio pa frena e situashon mas mihó posibel. Ta difísil pa stòp e asuntu di tira shushi den mondi kompletamente, sinembargo si logra stòp un gran parti di esnan ku ta kometé e akto, lo ta hopi bon. No ta fásil pa topa un hende tirando shushi den mondi, i si esei ta e kaso, sigur ta tuma medida serio kontra e persona,” Janga a menshoná. El a finalisá bisando: ”Nos ta bai hasi tur esfuerso pa kontrolá i evitá ku hende ta tira sushi den mondi. Nos ta pidi pa habitantenan no sigui tira shushi den mondi. Si topa un persona ta hasiendo esaki, e ta responsabel pa e konsekuensia, ”Janga a terminá bisando.


text:
Plataforma “Kòrsou Limpi i Dushi” pa atende for once and for all ku shushedat na Kòrsou
Plan presenta durante World Wellness Weekend i World Cleanup Day pa limpia Kòrsou den 5 luna i mantené limpi pa semper
Plataforma “Kòrsou Limpi i Dushi” pa atende for once and for all ku shushedat na Kòrsou
Willemstad – Durante di e World Wellness Weekend dia 18 i 19 di September tabatin tambe World Cleanup Day kaminda gruponan grandi di boluntario a bai limpia rònt Kòrsou komo parti di un movementu mundial pa pone atenshon na medio ambiente i limpiesa. Curaçao Cleanup huntu varios organisashon a mobilisá i gremionan di sektor priva, públiko i sosiedat sivil pa duna un man. Kòrsou Salú a tene un diskushon di panel titulá “Korsou ta Shushi” durante kuá diferente persona a duna un aporte na kon nos por logra limpia i mantené Korsou limpi.
Invitadonan na e panel tabata Parlamentario Giselle McWilliam, Ex Mandatario Suzy Römer, President Commisaris di Selikor Abigail Paula, Inspektor di Medio Ambiente Clifford de Lannoy, Erwin Rafaela di Bario pa Bario, Rob de Lannoy, Internista i tambe Rudolf de Wit di Support. A identifiká varios punto ku ta ilustrá e motibunan dikón Kòrsou ta shushi. Hopi hende no tin kunes ku shushedat, hendenan a perde kunes i ta mira esaki bek te hasta den nan komportashon den trafiko, por ehempel di e forma kon ta pasa den lus korá. Pues no tin respet pa reglanan i no tin sanshon ora benta shushi unda ku ta. Falta di patriortismo tambe a keda identifiká komo un motibu pa kua hendenan ta benta asina tantu shushi tur kaminda na Kòrsou i no tin rèspet pa naturalesa i medio ambiente. E shushedat ta un simptoma di un problema mas grandi ku nos tin na Kòrsou i mester atendé i investigá komportashon di nos pueblo i yega na un manera pa drai bek e tendensia aki. Tin ku forma i eduka nos hendenan for di skol i pa esaki sigui amplia bai kas i organisashonan den bario i di hobennan. Mester introdusí leinan i tambe ekipá e instansianan ku mester implementá i aktua pa asina nan por atende ku hendenen ku ta kibra ku regla. Falta di informashon por ehempel na unda mester yama, unda por bai, i tambe e echo ku mester paga na Landfil ta hunga un rol masha grandi. Tin varios landfil ilegal na Kòrsou. Tin varios hende ku ta kobra pa pasa piki bo shushi i ta bai dump e den un landfil klandestino. Si no aktua Kòrsou ta haña serunan mes grandi ku Kristòfel pero di shushi. E problemanan i e trabou ta grandi i Gobiernu só no por solushona esaki. Pesei ta importante pa Uni Forsa! Sektor Privá i Sosiedat Sivil mester uni forsa ku Gobiernu pa atende ku shushedat.
Plan pa limpia Korsou i mantene Korsou limpi
E meta di e diskushon durante di Wellness Weekend i World Cleanup Day tabata pa yuda pensa solushon pa e problema struktural di shushi ku nos tin aki na Kòrsou. Den e kuadro ei, Rudolf de Wit a presentá un plan konkreto pa limpia i mantená Kòrsou limpi “Di Sushi pa Dushi”. Esnan den e Panel a komprometé nan mes pa apoyá e plan i a yega na akuerdo pa uni forsa ku otro gruponan aktivio i forma un kadena pa kontribuí na limpia i mantené Kòrsou limpi. Parlamentario Mc William tin un inisiativa di lei ku ta elimiá importashon di plèstik di un solo uso, kual ya kaba ta un promé paso. Mester eliminá shushedat, mester di kòntròl i lei ku sanshon fuerte pa trese disiplina, patriotismo i amor pa nos naturalesa. E medio ambiente ta importante pa nos ku ta parti di dje por biba mihó i laga un Kòrsou bibabel atras pa nos futuro generashonan. Pronto lo lansa e plataforma Korsou Limpi i Dushi ku lo ta un kolaborashon entre Sektornan Publiko, Priva i Sosiedat Sivil. Intenshon ta pa e Plataforma traha huntu ku e Ministerio responsabel pa tene Kòrsou limpi pa asina logra eliminá shushi, krea un kultura sirkular kaminda nos pueblo ta mas konsiente di kiko e ta husa, resikla, separa shushi i oportunidatnan ku tin pa empresanan ku ta traha riba tereno di medio ambiente.
Pa wak tur e videonan bek por bishita e Facebookpage di Korsou Salu @KORSOUSALU. Si bo ke forma parti di un of mas di e inisiativanan hasi kontakto via facebook whatsapp, messenger of via e-mail korsousalu@gmail.com.
Tokante Kòrsou Salú
Kòrsou Salú ta un movementu pa konsientisashon riba aspektonan ku ta influenshá nos salú i bienestar. Aplikando siensia, medisina integral i énfasis riba prevenshon nos lo logra un pueblo konsiente, salú, i felís. Na Mei 2021 a lansa e movementu aki pa medio di un konferensia virtual titulá Bo Tripa i Gluten un Enemigu Silensioso? I wikent ku a pasa tabata turno pa Wellness Weekend ku e titulo Sea Inspirá, Sintibu Bon!
Like e page riba Facebook: Kòrsou Salú pa sigui e desaroyonan!


text:
KRALENDIJK – Sindikato FEDEBON a organisá un enkuentro ku prensa djaluna atardi, relashoná ku e situashon na BOPEC. USIBO tambe tabata na mesa pa huntu ku FEDEBON pa papia loke ta sosodé na BOPEC. Gerold Bernabela, presidente di FEDEBON a bisa ku ta na su lugá pa informá tokante e situashon. “Nos a sinta na mesa papia i purba tur manera pa tene e asuntu aki poko kouteloso, esaki debí ku tin un otro grupo na BOPEC ku no ta den e mes un pensamentu ku nos grupo. Nos no ta tilda otro i p’esei nos a purba tòg pa papia dialogá i yega na un pensamentu. Pa bai bèk for di prinsipio, nos a menshoná pa nos por yega na palabrashonnan, evitá ku mester bai atendé ku referèndem. Trahadónan a skohe FEDEBON pa atendé ku gerente di BOPEC. Nos a papia ku e direktor Fabiola, e momentu aya, sinembargo nada no a bira algu konkreto. Despues a bin Coredor i nos tabata manda karta i e tabata bisa ku e no a risibí nada. E situashon tabata hopi difísil pa tende algu konkreto.
Sindikato BPWU
Nos a palabrá ku BPWU kon nos ta bai huntu na mesa sinembargo nos a haña sa loke no por a evitá, ku BPWU tabata bai reunion ku gerente. Asina kos a sigui i a bin na e idea pa un manifestashon i a entregá un karta na gezaghèber di Boneiru. Hopi trahadó a presentá. Despues nos a plania un di 2 enkuentro na porta di BOPEC. Aki kos no a kana muchu bon. A konstatá ku no tabatin ekipo pa paga kandela riba tereno di BOPEC. Tabatin trahadó ku tabata deseá pa sigui traha i otronan no. Un ‘shop steward ‘a haña karta di retiro i despues a gana kaso den korte kontra BOPEC, esaki a sosodé na 2 okashon. Gerente di BOPEC no sa nos leinan i ta krea problema entre trahadónan. Echo ta ku ta bai yega un kaminda ku no tin sèn pa paga niun trahadó. Tempu a pasa i no tin un bista ki dia sèn ta bai yega pa paga trahadónan. E forma ku ta bisa ku ta bai manda sèn pa trahadónan no ta parse ku ta algu ku ta bira realidat. Mester por sinta na mesa papia i wak kon ta sigui òf kiko ta bai sosodé. E trahadó ta sufriendo. E kos aki no ta hustu. Hopi frustrashon tin bou di trahadónan. Ta tira falta riba gobièrnu di Boneiru i esun di Hulanda, sinembargo ta BOPEC a faya den entre otro mantenshon di e lugá. Hulanda a disidí di protehá su mes i pone tur produkto den 2 tanki. A brua produkto den otro, loke no ta sirbi mas. Un situashon hopi kompliká ta reina rondó di e problema di BOPEC. No sa si ta bai paga penshun i seguro. Nos no ta mira ku ta bai tin solushon”, Gerold Bernabela presidente di FEDEBON a bisa.


text:
Na final di 2019, Aruba ta na mesa cu Citgo pa termina e acuerdo di 2016 y ayera gobierno Wever-Croes a reuni cu mediador pa mira con ta exigi Citgo pa atende cu e problemanan di trahadonan di Citgo na Aruba.
Ayera DIARIO a wordo informa di un encuentro cu lo a tuma luga entre Ministro Presidente Evelyn Wever-Croes y e mediador di gobierno Anselmo Pontilius.
Topico di e reunion lo tabata e situacion di trahadonan di Citgo na Aruba, cu ta un preocupacion grandi pa gobierno di Aruba.
Den e acuerdo cu gobierno Mike Eman a firma cu e regimen di Nicolas Maduro y Citgo, no a tene na consideracion e problemanan serio cu por a presenta pa trahadonan di e compania cu nan a habri na Aruba y cu segun Mike de Meza tabata e “bon Citgo”.
Gobierno Wever-Croes mester a busca un solucion pa pone un fin na e incertidumbre cu Citgo a crea pa Aruba y cu a pone economia di e pais na riesgo grandi.
Na 2018 ainda Citgo den persona di Asdrubal Chavez a trata di tene Aruba rehen di e acuerdo cu a wordo firma cu Nicolas Maduro y difunto Nelson Martinez. E cambionan na Venezuela a haci cu grupo Nicolas Maduro mester a admiti na 2019 cu Citgo lo tin problema pa cumpli manera tur hende a adverti gobierno Mike Eman na 2016.
E gran perdedo den e proyecto Citgo tabata economia y situacion social na Aruba cu a biba te cu 2017 cu e speransa di un fantasia cu Prome Ministro Wever-Croes mester a termina.
Awe gobierno di Aruba ta busca un solucion pa yega na terminacion final di e acuerdo entre Aruba y Citgo na mesa di negociacion.
Citgo, awor dirigi pa grupo Juan Guaidó a priminti cu e ta debolbe Aruba e yabi di Citgo y cu e lo cumpli cu trahadonan y contratistanan.
Te awe trahadonan ta den suspenso y e acuerdo entre Aruba y Citgo no ta permiti gobierno intermedia directamente.
Prome Ministro Wever-Croes a asumi su responsabilidad como dirigente di e pais y lo a reuni cu mediado di Gobierno pa exigi Citgo pa respeta trahadonan di Aruba, cu mester haya e trato manera gobierno a palabra cu Citgo.
DIARIO ta sigui informa Aruba debidamente riba e acuerdo di Citgo, cu tabata e motibo cu futuro di Aruba a bira incertidumbre total den e aventura cu a cuminsa sin autorisacion legal di Parlamento di Aruba prome cu a firma.


text:
Oranjestad:
Diahuebs den oranan di mainta, corte a trata un caso di un masahista di inicial M. M. pa a viola y a haci abuso sexual cu dos dama. Fiscal teniendo na cuenta cu ta prome biaha, e ta pidi 255 dia di prison, 245 ta condicional. 200 ora di trabou pa comunidad y 3 anja sin por eherce e trabou di masahista.
E Homber di inicial M. M. ta wordo acusa di a viola y haci abuso sexual cu dos dama.
E victima a haci un denuncia contra M. kende riba e fecha di 4 di november 2019 a haci actonan sexual cu e victima na momento cu e tabata dunando e victima masashi. M. lo a penetra e victima cu su dede. Tambe e lo a haci mescos cu un dama Mericano.
E victima riba 4 di november 2019 a bay tuma un masashi cerca M.M. pasobra e victima tabata tin dolor di lomba y esaki tabata e di dos biaha cu e la bay cerca M. M. pa un masashi.
Segun e victima, M. M. lo a pidi’e pa kita su paña y a dun’e un serbete. M. M. lo mester a massage su bilnan.
Na dado momento M.M. lo a mishi cu e parti intimo di victima. E victima mesora a reaciona y a puntra M.M. kiko ta pasando. M.M. a cuminsa hari y a bisa e victima pa e relax. E momento ey M. a penetra e dama den su vagina, usando su dede. E victima a puntra M. kiko ta pasando. M.M. a pidi e victima disculpa. E la hinca rudia dilanti di e victima y lo a pidi’e pordon. Tambe e la pidi e victima pa no bisa ningun hende kiko a pasa.
E victima a bisa cu e tin comprension pa M. kende recientemente a casa y lo por tin problema. E victima a bisa M.M. cu e no kier tin nada di haci si e tin problema cu su señora. E la puntra e victima si e kier pa e sigui cu e masashi y e victima a bisa cu si.
E siguiente dia M.M/ a yama e victima, pero e no a contesta. Ora e victima a bay conta su amiga. E amiga a bis’se pa bay haci denuncia. Despues e victima a conta su mama, su mama a keda den shock. Segun e victima, M.M. a mand’e un whatsapp puntrando e con e ta sinti y e victima a bisa cu no bon y mihor tene distancia. E victima a tuma e desicion di bay haci un denuncia.
Fiscal a mustra cu tur dos victima a keda afecta y lo mester bay siña biba cun’e. Comunidad mester tin confianza den un hende cu ta haci masashi, pero M.M. a defrauda su cliente. Fiscal teniendo na cuenta cu ta prome biaha, e ta pidi 255 dia di castido di prison, di cual 245 ta condicional. 200 ora di trabou pa comunidad y tambe 3 aña sin por eherce e trabou di masahista.
Fiscal a bisa hues cu tin prueba cu M.M. a abusa di e victima di Aruba na November 2019 y a mishi tambe cu e otro victima un dama Mericano na october 2020. Tur dos denuncia ta relaciona cu masashi haci pa M.M. Tur dos riba indicacion di M.M. a kita nan panty y M.M. durante masashi a mishi cu nan parti intimo.
Den e caso di november 2019, M.M. a hinca dede den e parti intimo di victima. Den caso october 2020, e dama Mericano a reclama y M.M. a stop di biaha. Den ambos caso e la pidi su victimanan sorry. Awor cu a confronta M.M. cu tur esaki E ta desmenti categoricamente.


text:
FARANDULA
Willemstad -Direktor Khalil Guribaldi a sostene un Entervista Ku Vice Presidente Di Fundashon ESE Senor Elvis Reed I Tambe Ku Tio Gino Sille kual ku ta Bosero Di Fundashon ESE,Fundashon ESE a indika na Pueblo Di Korsou ku dia 20 di november 2021 Sanikolas i Su Amigunan lo ta na korsou ,FundashonESE tambe a indika […]
Willemstad-Sherman Brito kuminsa labora na Ons Radio Curacao Sherman tabata labora Na Radio Deltha I tambe Radio Hoyer e lo ta den Parti di e Maneho di e radio den benta I pronto tambe lo presenta notisia . Ons Radio Curaçao awor tambe por move más prof ku ta posibel Por contact nos na [email protected] […]
WILEMSTAD-For di un prensipio redakshon di notisia ons radio a informa ku tin rumor riba jo Anne I tambe Germone Jo Anne ta Publika riba su facebook Bida ta un seri di desishon. Sigui sirbi boso den nos forma kustumbra di informá òf no? Esaki ta É pregunta ku a tene nos tur dos okupá […]
Willemstad Tin Rumor Fuerte ku Germone de Lima i Joann Da Costa Gomez, nan 2 ta bai start i kuminsa ku nan propio programma na Kanal-8! i lo kuminsa labora na Telecuracao Redakshon di Notisia lo purba drenta den kontakto ku Germone i Jo Anne Pero pa konfirma esaki
Willemstad Direktor Di Ons Radio Curacao Khalil Guribaldi Duarnte di un facebook live a anunsia ku eta ta STOP ku su programa Dushi Mainta ,Ela Bisa durante su facebook live ku e nota hanjado hopi ekohido na su radio i lo wanta pa presenta e programa ,ela bisa si ku elo sigu bai rueda di […]
Willemstad Redakshon Di Notisia Farandula a risibi e notisia ku Donna D Rumay Ta un dje Presentadonan nobo ku lo hasi su debut na radioFiesta ,Redakshon a tuma kontakto ku Station maneger Raynys Faries i e tambe a konfirma esaki. Donna lo maneha su mes programa “Lets Sparkle With Dona di Djaluna pa Djabierne 10:00am […]
Willemstad-Redakshon di notisia Ons News a Drenta den Kontakto ku e Legendario Armando Huerta .i nos a puntre kon ta bayendo kune i nos no tin masha dia sin tende di dje ,Armando huerta a splika ku e ta trahando riba un album nobo i pronto e lo saka esaki ,Redakshon a puntra ki diae […]
-
Pages
- 1


text:
51-2019 – Dunando aporte na e interes di comunidad comercial en general: KvK ta entrega zienswijze di Comercio riba e concepto ROPv
Oranjestad – Diahuebs 28 di november 2019 Camara di Comercio y Industria (KvK) a entrega su zienswijze riba e concepto ROPv (Ruimtelijk Ontwikkelingsplan met Voorschriften). E documento ROPv ta formalisa e reglamentacion di e Plan Preparatorio di Desaroyo Teritorial. Manera KvK a indica den un comunicado anteriormente, e ROPv ta percura pa e desaroyo di e areanan y e funcionalidad di e areanan di pais Aruba. Un ROPv ta carga e reglanan cu ta describi na kico areanan ta wordo destina, kico por wordo construi y e uso di e terenonan di Aruba. E regulacion di e ROPv ta e reglanan huridico na cua tur hende tin cu mantene nan mes. No ta solamente pa gobierno, pero tambe tur individuo y entidad existente. Como representantenan di KvK, sr. Kawish Misier, presidente di directiva di KvK y sra. Sonja Velthuizen, directora di KvK a haci entrega di e zienswijze den forma oficial.
E proceso di ROPv y e contribucion di sector comercial den esaki
E zienswijze ta e opinion cu ta wordo formula encuanto e concepto ROPv. A base di e articulo 19 di e LRO por haci cambionan a base di zienswijzen. E Minister di Infrastructura tin cierto autoridad cu ta brinda e posibilidad pa haci cambionan den e regulacion di e ROPv a base di zienswijzen cu a wordo deposita.
KvK a formula su zienswijze a base di informacion cu KvK a ricibi via e directiva di KvK y tambe loke a drenta via e-mail. Asina tambe ta tene cuenta cu tur ideanan y preocupacion cu e comunidad ta expresa y ta inclui esaki den forma structura pa yega na un ROPv cu ta tene consideracion cu comunidad den tur aspecto y den un forma transparente.
KvK ta aprecia e diferente puntonan cu a wordo treci dilanti door di comercio y directiva di KvK ta comparti y ta haya e aporte uno hopi valido. KvK ta para tras un ROPv cu mester tene cuenta cu comunidad completo y cu tur doño di propiedad of negoshi por eherce nan derecho y asina cumpli cu rekisitonan. Asuntonan cu den e concepto ROPv, cu ta desvia di e ROP di 2009 mester tene consideracion cu situacion precedente y carga cu un splicacion y estudio profundo pa por hustifica e ROP y ROPv 2019. Mester remarca cu ROP 2009 no a wordo acompaña pa un ROPv y cu e formalisacion di un ROPv ta hopi importante. E ROPv lo describi e reglamentacion di zonanan y nan uso pa e siguiente diez aña y e ta afecta e desaroyo di Aruba den tur aspecto.
KvK ta spera cu Ministerio di Infrastructura ta mira e importancia di scucha e pueblo cu sigur no kier sali perhudica pa via di un decision no bon delibera pero cu ta tene consideracion cu nan aporte a base di nan propio conocemento y experiencia. KvK kier recorda pueblo cu si kier mas informacion por haya esaki riba www.dip.aw y cu tin te diabierna 29 di november pa entrega nan opinion den forma di un zienswijze por escrito.
Por lesa e zienswijze di KvK riba su website medio e siguiente link:
https://arubachamber.com/zienswijze ROPv.pdf
Aruba, 29 di november 2019
Camara di Comercio y Industria (KvK)Scroll To Top


text:
WILLEMSTAD – Te ainda ta manera e miedu di refugiado ekonómiko for di Venezuela ta pió ku e problema. Wardakosta e aña aki a interseptá solamente un boto ku nuebe hende ilegal dilanti kosta di Aruba. No tin sifra di servisio di imigrashon.
“Pa mayoria di venesolano imigrashon no ta un opshon niun ora so, nan no ke sali for di nan pais”, e venesolano Antonio Rebolledo ku for di 1983 ta biba na Kòrsou, ta bisa. E ta mira mas venosolano riba e isla si, pero e mayoria ta bini pa wak si nan por hasi negoshi aki. “Si nan no logra aki pero na Chile òf Méhiko si, nan ta bai ei.”
Kalidat di bida
Te 2013 Rebolledo tabata bai su pais bèk tur aña pa bishitá su tata i sobrá famia. “Bo por mira na e pañanan ku e hendenan ta i bisti i e outonan riba kaya ku e lugá a bira mas pober. E hendenan ta trata di keda hasi nan trabou pero e kalidat di bida ta bira ménos. Tur kos ta polítika, asta e koló di e unifòrm di trabou ta polítiko. E pais a militarisá. Espesialmente e último sinku añanan. Bou di Hugo Chávez komo presidente e kos tabata bai den mésun direkshon pero na un manera mas nèchi ku awor. Sosialismo i diktadura no ta bai huntu.”
Tòg ta manera e venesolanonan no ta buska nan bienestar masalmente na Kòrsou i Aruba. Wardakosta ta èkstra alerto si i a hasi e kòntrolnan mas skèrpi. Tòg a señalá un barku so banda di Aruba. E insidente a hala atenshon pasobra dos venesolano a hoga.
Interseptá
“Bo no sa sigur si bo ta interseptá tur, ke men ta difísil pa bisa si e trend ta subi òf baha. Nos kòntròlnan mas skèrpi tin un efekto di skremènt tambe”, bosero Roderick Gouverneur di Wardakosta ta bisa. Wardakosta no ta spesifiká nan sifranan ku desendensia, ke men ta difísil pa kompará nan ku añanan anterior. “Úniko kos ku mi por bisa ta ku na 2014 Wardakosta a interseptá dos ilegal serka di Aruba i tres banda di Sint Maarten.”
Rebolledo ta ferwagt ku mayoria di venesolano ta yega Kòrsou ku avion. “Ta fásil pa kontrolá e grupo ei i nan no ta forma un problema. Ta hende ku plaka ku ta trata di habri un empresa aki. Un bon ehèmpel ta Sambil. Tur empresa ku habri ei, tin e na Venezuela tambe.” E hendenan ku yega via laman ta peligroso, e ta bisa. “Si bo usa un ‘go fast’riba laman bo ta yega aki den tres ora. Si na e momento ei no tin kòntròl, niun hende no por hasi nada.”
Minister di Hustisia Nelson Navarro anteriormente a indiká ku e lo pidi asistensia pa manehá refugiado ekonómiko. Kuantu di nan ta drenta Kòrsou ku avion i keda sin bai bèk imigrashon via su bosero di polis Alfred Suares no ke bisa. Hefe di kuerpo Mauricio Sambo no ta duna pèrmit pa públiká e sifranan ei.
For di Tweede Kamer tambe a pidi fortifikashon, pero ainda no a aserká marina, asina e bosero di Defensa den área karibense Maartje van der Maas ta laga sa. Prome minister Asjes ta kontestá ku servisio di imigrashon di Kòrsou ta traha un trabou ‘ekselente’ i ku e no ta gusta e krítika di parlamentarionan hulandes.
Struktura di seguridat
Rebolledo for di 2013 no a bai bèk mas despues ku su tata a fayesé. E no ta prekupá ku lo bini un ola di imigrashon for di su pais natal, pero e ta prekupá si pa e manera ku Kòrsou ta trata e asuntu. “E struktura di seguridat aki ta malu. Kòrsou no por hèndel e problema aki, wardakosta so no por para tur hende.”
Outor Anneke Polak


text:
Florin Arubiano
f
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Florin Arubiano ta e nomber ofisial di e moneda di e isla di Aruba. E denominashon bankario ofishal di florin di Aruba ta AWG. Den praktika ta uza tambe Af.
HistoriaEditá
Florin ta derivá for di e pueblo di Florenza (òf Firenze) na Italia i ta referí frekuente na e (fiorino d'oro) moneda di oro kreá na 1252.
E forma di moneda aki a wòrdu derivá pa otro pais nan i e palabra florin a wòrdu uzá, por èhempel, pa e Florin Hulandes (abrevia pa Fl), pero tambe pa e prome moneda saká na 1344 pa Edward III di Inglatera- e tempu ei ku balor di seis shilling, komponé di mas o menos ~7 gram di oro ku un 'purity' di 23 karat - i mas resien relatá na e moneda di plata britaniko pre-decimal (despues yamá nickel silver) tambe konosi komo e dos shilling. Investigashon nan resien a indika ku e florin na un dado momentu den historia tabata e moneda dominante den Oropa te na momentu ku lei nan ku a wòrdu pasá a kita su status komo e kontinente su de fakto moneda di reserva.
Linknan eksternoEditá
- Heiko Otto, Aruban florin (recuperá 6 yuni 2016)


text:
Relato Anual SVb entrega na Minister Dangui Oduber
Awe merdia director di Banco di Seguro Social Aruba SVb ir. Edwin M. Jacobs, den presencia di Hoofd Financien Javier Rasmijn a entrega e Relato Anual na Minister Dangui Oduber. Simbolisando e transicion cu e organisacion di SVb ta pasando aden, director a entrega e Relato Anual den forma digital.
Minister Dangui Oduber a expresa su satisfaccion pa e hecho cu SVb a cumpli cabalmente cu articulo 16 inciso 2 di e ley di SVb, ademas a expresa cu ta satisfecho cu e resultadonan obteni.
Entrante dialuna 3 di juni e Relato Anual ta disponibel riba nos website:
https://www.svbaruba.org/organisacion/jaarrekening-svb/ .


text:
Willemstad, 15 di Mart 2021 – VISHON lo eksplorá un plan inovativo kaminda Gobièrnu di Kòrsou i doñonan di bibienda por bini huntu pa yuda famianan ku ta den nesesidat di un bibienda temporal. Según kandidatonan di partido VISHON, Joûrich Christina i Roy Huggins, esaki ta bira posibel dor di krea un plataforma digital kaminda doñonan di bibiendanan ku ta para bashí por registrá esakinan i pone e bibiendanan aki disponibel na Gobièrnu komo kasnan sosial temporal pa asina yuda famianan ku ta den nesesidat agudo di un bibienda na un preis pagabel.
Aktualmente tin mas o menos 900 famia na Kòrsou ku ta den un situashon sosial agudo ku ta rekerí yudansa a korto plaso. Esaki ta debí na e situashon di krisis ekonómiko ku nos ta pasando aden ku trese kune sifranan astronómiko di desempleo den nos pais. Na mes momentu, e mesun krisis ekonómiko aki a afektá e merkado di benta i hür di bibiendanan na un manera sumamente negativo. Prinsipalmente pa e motibu aki i tambe pa otro faktornan, tin un gran kantidat di bibiendanan ku ta para bashí en espera di personanan ku lo por hür of kumpra esakinan.
Sr. Roy Huggins di VISHON ta kere ku fasilmente por trese e dos gruponan aki huntu, ku intervenshon di Gobièrnu, pa asina famianan den nesesidat por risibí un bibienda temporal pa aliviá nan situashon, kreando asina tog un kanal di entrada pa e doño di e bibienda ku normalmente lo a keda para bashi. “E sistema aki ta ampliamente konosi di ta funshona ekstremadamente bon den eksterior, kreando asina benefisio pa tur 3 partido. Gobiernu ta para ofisialmente komo hurdo di e kas, supsidiando asina parti di e gastunan mensual di e kas, e famia ta risibi un bibienda kaminda, pa un periodo máksimo di 2 pa 3 aña, nan ta haña e chens pa para bèk riba nan pia i e doño di kas tambe ta kontentu ku e ta risibiendo un entrada pa su bibienda apesar ku e merkado ta stanká.”, asina Roy Huggins a sigui splika.
“Nos lo krea un plataforma digital outomatisá kaminda doñonan di kas por registrá nan bibienda na un manera masha fásil mes i kaminda nan mes por stipulá e periodo ku nan ta pone nan bibienda disponibel.”, sr. Jourich Christina di VISHON a splika. “Ku e plataforma aki, nos ta stimulá e sentido di responsabilidat i konbibensia sosial i laga komunidat mes ta parti di e solushon pero ku enbolbimentu minimo di Gobièrnu. Gobièrnu su ròl lo ta solamente di stipulá e kriterianan pa un famia yega na remarke pa un di e bibiendanan sosial temporal aki i tambe di krea un trayekto guia ku e famia mester enkaminá pa asina nan por bai para bèk riba nan mes pia.”
Si VISHON risibí pueblo su sosten i logra representashon den Parlamento di Kòrsou, esaki lo ta un di e plannan inovativo i proyektonan di lei ku nan frakshon lo bai presentá komo parti di nan agenda sosial.